text:
Umupasiteri witwa Jacob akomeje gutuma abantu bongera bagaruka ku murimo wo gukorera Imana nyuma y’uko bamenye uko yabayeho.
Ni Jacob wavutse atagira ubwonko bikaba byaragendanaga n’ubwenge ndetse abaganga babwiye umubyeyi we ko nta gihe afite ahubwo agomba guhita apfa.
Bitunguranye, uyu mwana yaje kubaho abaganga birabatungura kuko bwari ubwa mbere umwana yari avutse ari nta bwonko kandi akabaho ndetse ahita aba pasiteri.
Uyu mugabo mu rwego rwo kwitura Imana imirimo myiza yamukoreye, yahisemo gukwirakwiza ijambo ry’Imama mu bakirisitu.


c: text/html

text:
06/07/2021, Yanditswe na Amiel Nkuliza
Turi taliki ya 1 nyakanga 1962. U Rwanda rumaze imyaka irenga 400 ku ngoyi ya cyami na gikoronize. Ubutegetsi bwa cyami bumaze imyaka n’imyaniko bwica, bunakiza.
Abatutsi bagize iyo ngoma ya cyami bafite abaja, abajakazi n’abacakara. Barahekwa mu maceri, abahutu babahetse bakanyarwa hejuru, bari mu mijishi.
Aba bahinza baragaba, bakanyaga; barica, bagakiza uwo bashaka, Karinga zabo zikambikwa ibishahu (imyanya ndangagitsina y’umugabo) by’ababahekaga, bakiri mo umwuka. Izi ngorwa, ziziritse ku ngoyi y’igihe kitazwi, nta n’uwo zikeka uzazibohora.
Nyamara ngo urebera imbwa ntahumbya. Muri aba bahutu bakandamizwa, bari mo abamaze imyaka babibona, babuze ayo bacira n’ayo bamira. Barashaka kwibohoza, bakanabohoza iyo rubanda yagowe, yishwe urw’agashinyaguro.
Ubari ku isonga ni uwitwa Gerigori Kayibanda. Yungirijwe n’abitwa Dominiko Mbonyumutwa, Yozefu Gitera, Balthazar Bicamumpaka, n’izindi mpirimbanyi za demukarasi.
Aba bose bazakora aho bwabaga; bazakora revolisiyo ya bucece. Nta mbunda cyangwa amasasu bazakoresha, kuko ntibarazwe umuco wo kwica. Bazageza u Rwanda ku bwigenge bwa nyabwo, babinyujije mu nyandiko z’ubuhanga, ubushobozi n’ubushishozi.
Ni mu gihe kandi, kuko bose uko bakabaye, nta n’umwe wize mu kibeho cyangwa mu mashuri y’ikigoroba; ni abaseminari bujuje ibya ngombwa. Bazi kuvuga, kwandika neza igifaransa, ndetse n’ikilatini cy’i Roma. Gusobanurira abapadiri n’abakoroni ikibazo cyabo, icya rubanda rugufi, imaze imyaka ku ngoyi, ni ibyabo.
Umwe muri bo ni umuhizi udahigwa mu ruhando rw’amahanga, ari we Gerigori Kayibanda, akaba n’umwanditsi mukuru wa Kinyamateka, ikinyamakuru kimwe rukumbi mu gihugu, kikaba n’icya Kiliziya gatolika.
Iyi Kiliziya, isanzwe ikora bucece kugeza n’uyu munsi, izashyigikira na none bucece uyu mugabo, ibinyujije kuri André Perraudin, musenyeri wa Diyosezi ya Kabgayi. Gushyigikira Kayibanda ntibisaba imbaraga z’umurengera, kuko n’ubundi asanzwe ari umuseminari, witeguraga kwiyegurira Imana. Nyamara azabishinguka mo kugira ngo abone uko abohoza rubanda rugufi, imaze imyaka n’imyaniko ku ngoyi ya Runari, gihake na gikoronize.
Intandaro ni ya majoro!
Uretse inyandiko ze zikarishye, ziri mu zihutishije revolisiyo, repubulika na demukarasi, Gerigori Kayibanda azajya azinduka iya Rubika, arare amajoro agenda, agenza amaguru. Ikimugenza si ikindi: guhiga abarwanashyaka aho bari hose. Aba, na bo bucece, bazamutera ingabo mu bitugu mu gushyira mu bikorwa uwo mushinga w’indashyikirwa.
Igicuku kinishye, azajya agwa gitumo ba Bicamumpaka, ba Gitera, ba Makuza, ba Rwasibo, rimwe na rimwe mu kabwibwi no mu ruturuturu; aba na bo bazajya babyukana ingoga, bakore inama rwihishwa na bucece, kugirango Runari itabanyuza mo ijisho, ikabambika ya Karinga. Muri abo bose, nta n’umwe uzava mo undi nk’amazimwe y’ab’ubu, aho uragiza ibanga uwo wita incuti, bugacya ryakwiriye igihugu n’isi yose.
Aba ba ruticumugambi, umugambi wabo wari umwe rukumbi: guhirika ingoma ya cyami no kurimbura burundu ibisigisigi byayo, abayigize bakajyana na yo, abemeye kuyoboka demukarasi, ubwigenge na repubulika, bagasigarana n’abandi, bakubaka igihugu kizira Muvoma na Runari!
Inzozi zari izo, nyamara ngo umwanzi ntahuga. Ba Rutemayeze bazagarukana imizi n’imiganda. Bazongera gusiba amariba, tuyoboke isayo, batubuze no kuyigengaho. Bazaca umutwe inzego zose zubatswe n’izi ntwari, u Rwanda baruhindure agasitwe, Muvoma irutantabure, ibicocero byarwo ibyambike abuzukuru ba Runari, bihishe mu mwenda wa Repubulika.
Abagaragu ba Muvoma
Aba ntibazabura impamvu, zibakura mu isoni. Ni bya bindi ngo ”dore icyo gicebe cyayo”. Bazatema ishami bicariye, imizi y’igiti bayisasire abuzukuru n’abuzukuruza b’abavantara!
Andreya Sebatware, umumotsi mukuru wa Muvoma, azakeza abami babiri. Kugambanira Kayibanda wamugabiye byose, n’ibyo atari akwiye, bizaba ikivugo cye cyo mu za bukuru!
Sebatware azabeshya rubanda ko «coup d’Etat» yo guhirika Kayibanda ngo yari ngombwa, kubera ko ngo ingoma ye yari inaniwe. Azongera anyomeke ab’ubu, batazi ururo n’icyatsi, ko ngo Habyarimana atigeze ashaka guhirika Kayibanda ku butegetsi, ahubwo ko ngo yabisabwaga n’abasirikari b’iyo mu rukiga! Ubundi yongere anyomeke abatamuzi ko Kayibanda na we ngo yashakaga gukorera «coup d’Etat» Habyarimana, uyu ngo akitabara. None yari kuyimukorera ate kandi ataragiraga abayikora, ari zo ngabo z’abakiga, zinahirika ubutegetsi bwatowe na rubanda?
Ukuri mu byo Sebatware avuga, ni uko na we yemera ko abasirikari bo mu rukiga bari aba Habyarimana, bakaba baranamwumviraga kurusha undi, uwo ari we wese, yaba na Kayibanda, utaragiraga n’abamurinda.
Sebatware yongera kwifata ku gahanga akemeza ko Habyarimana yatekereje gukora ”coup d’Etat” kubera ko ngo abanyapolitiki b’abanya Gitarama na bo bashakaga kuyimukorera.
Reka tubyemere wenda dutyo, nubwo ari ikinyoma cyambaye ubusa. Ariko iby’uko Habyarimana yahindukiye akica urubozo abo banyapolitiki, kandi ntacyo bari bakimutwaye, wenda umunyamakuru Tharcisse Semana azabimutubariza mu kindi kiganiro.
Ikiganiro Andreya Sebatware yagiranye na mugenzi wanjye Tharcisse Semana, wowe musomyi utaracyumvise, kanda kuri iyo mirongo ikurikira ucyumve, maze wisesengurire ukuri kw’ibivugwa n’iyi nararibonye, yariye ingoma zose, iya Parmehutu yamukamiye n’iya Muvoma, yagabiye igihugu inyangabirama za demukarasi na Repubulika.
Ukuri guca mu ziko, ntigushye
Amateka yacu, yaba mabi cyangwa meza, aryoha asubiwe mo. Igihugu cyacu cyahuye n’akaga. Wagira ngo hari uwagihambye mo umusazi. Hari igihe nibaza niba atari na ngombwa kugisubiza Loni (ONU), kikagirwa indagizo yayo.
U Rwanda ni cyo gihugu cyonyine cyo mu karere k’ibiyaga bigari, gihindura abayobozi ari uko bishwe. Kayibanda yishwe na Habyarimana urw’agashinyaguro, Habyarimana yicwa na Kagame, amuhanuye mu ndege, Kagame na we arakica urwo baseka uwamubanjirije, ari we Pasteur Bizimungu, ubu ufungiye iwe, akaba adashobora kwinyagambura cyangwa ngo yitsamure. Kwemeza ko na Kagame uzamwica ataramenyekana, reka mbyihorere, kuko byaba ari ukuraguza umutwe!
Nyuma y’uko abagejeje u Rwanda ku bwigenge baciwe umutwe na perezida Habyarimana, n’inzego bubatse bikaba uko, igihugu cyacu ntikigeze kigira amahwemo.
Ubutegetsi bwa Habyarimana, bwabaye nyirabayazana yo guhirika no kwica abaharaniye ubu bwigenge, bwavugaga ko bugiye kuvana u Rwanda mu cyobo. Ibyakurikiyeho ntawe utabizi, nta n’utarabibonye, cyeretse uwari utaravuka. Uyu na we, aho aciriye akenge, yarabibwiwe cyangwa abisoma mu bitabo by’amateka.
Ubutegetsi bwa Muvoma bwakoranye n’abanzi b’igihugu, buri gihe bagabaga ibitero ku Rwanda. Ingero si iz’ibura. I Kampala muri Uganda, Perezida Habyarimana yitabiriye, ku manywa y’ihangu, imihango yo kwambika amapeti Général Gisa Rwigema, wari ukuriye ingabo zateye u Rwanda, ku wa mbere ukwakira 1990 (Kanda kuri uyu mushumi ukurikira, wirebere iyo videwo).
Ubutegetsi bwa Kayibanda, nubwo abari barabuhunze bahoraga barira ayo kwarika n’ay’ingoma ko ngo babujijwe gutaha, ukuri kwari ukundi. Ukuri kwa nyako ni uko ntawigeze abirukana mu gihugu, nta n’uwigeze ababuza gutaha. Ikizwi neza ni uko bakurikiye umwami n’ubwami bwabo, bakaba ngo batarashakaga kugaruka mu gihugu gitegekwa n’abahutu (ayo ni amagambo ya Faustin Twagiramungu, umukwe wa Kayibanda).
Habyarimana agiyeho, yabahaye byose, abaha ubushobozi bwo kumwica, ndetse abemerera gutaha. Byari byiza ko batashye iwabo, ariko wenda ntiyari azi ko ahetse impyisi mahuma.
Umupfumu witwaga Magayane yamuraguriye ko kugira ngo azakire iyo mpyisi izashyira ikamurya, ari uko yasubiza ubutegetsi abanyenduga, yabwambuye ku ngufu. Ibyo Habyarimana yarabigaramye, ndetse avuga ko aho gusubiza ubutegetsi abanyenduga, yabuha abatutsi. Ibyo yarabikoze.
Wenda yari afite ukuri, kuko na bo ni abantu, ni n’abanyarwanda; nyamara abashaka kumushinyagurira no guseka imbohe, bati: ”uwiyishe ntaririrwa”! Abavuga ibyo, sindi kumwe na bo, kuko jye sindi umushinyaguzi, useka imbohe. Icyo nemera kandi mpagazeho n’amaguru yombi, ni uko gutandukanya ubutegetsi bwa Muvoma ya Habyarimana n’ubwa FPR ya Kagame, ari ukwibeshya.
Iyo Muvoma itabaho na FPR ntiyari kuzapfa ibayeho. Mu yandi magambo, iyo ubutegetsi bwa Habyarimana butabaho, n’ubwa Kagame ntibwari kubaho. Ibi bivuze ko, yaba FPR, yaba MRND, byose ari ikibi gisimbura ikindi.
Revolisiyo ya rubanda irakenewe kugirango iyi rubanda yongere yigobotore izi ngoma zombi, zagose u Rwanda kugeza zirugushije mu rwa Bayanga. Abazaharanira iyi revolisiyo ntibabuze, ahubwo ni uko wenda bagihugiye mu bindi, mu kwiruka inyuma y’umuyaga. Baracyashaka kuzuza inda zabo, nyamara twese dupfa dushonje.
Ubwigenge bw’igihugu cyacu, bwakatakaswe na ba gashakabuhake bo muri Runari na Muvoma yayo, kubujugunya ku gahinga gutyo, ni ukudaha agaciro n’icyubahiro ababuharaniye. Ni no gutatira igihango cy’abakurambere bacu.
Mwese mugiharanira kwibohoza ingoyi z’akarengane, mbifurije umunsi mukuru w’ubwigenge bw’igihugu cyacu.

robotstxt: allowed

filter: keep


text:
NYIGISHO YO KU WA KANE W’ICYUMWERU CYA IX GISANZWE
AMASOMO : Tobi 6,10-11a; 7,1.9-17; 8,4-10 / Zaburi 127,1-2.3.4-5 / Mariko 12, 28b-34.
Bavandimwe, nimugire amahoro, urukundo n’ineza biva ku Mana Data umubyeyi wacu. Ku cyumweru gishize twahimbazaga umunsi mukuru wa Pentekositi, umunsi mukuru wa Roho Mutagatifu, Yezu yoherereje intumwa ze n’abamwemera bose, akabohereza mu isi hose ngo bageze Inkuru Nziza kuri bose. Kandi ukaba umunsi duhimbazaho ivuka rya Kiriziya umuryango w’abana b’Imana.
Iyo Nkuru Nziza y’umukiro Yezu adusaba gutangariza abandi, izakirwa kandi yishimirwe n’abatwumva igihe tuzaba tugerageza, kugaragaza ko turi undi Yezu, ni ukuvuga abamwigana ingiro n’ingendo bahora bazirikana aya magambo: “Muzi n’ibya Yezu w’i Nazareti: ukuntu Imana yamusize amavuta y’ubutore ibigirishije Roho Mutagatifu ikamuha n’ububasha; n’uko yagendaga agira neza aho anyuze hose (…), kuko Imana yari kumwe na we” (Intu 10,38)
Bavandimwe, inyigisho tuzageza kubo tubana n’abo twoherejweho, izakirwa neza nishingira ku rukundo rwimitse mbere ya byose Imana mu mitima yacu kandi bikagaragarira mu rukundo dufitanye n’abavandimwe bacu nk’ uko Yohani intumwa abitwibutsa ati: “ Niba umuntu avuze ati: ‘Nkunda Imana’, ariko akanga umuvandimwe we, aba ari umubeshyi. Koko rero, umuntu udakunda umuvandimwe we abonesha amaso, ntashobora gukunda Imana atabona” (1Yh 4,20)
Ijambo rya Kristu tumaze kumva kandi dusabwe kuzirikana uyu munsi, riratwereka umwigishamategeko watugiriye neza mu kumenya uko dukwiye kwitwara mu butumwa bwacu, dore ko hari aho bigera inzira zikatubana urusobe tukayoberwa iboneye yatugeza ku Mana.
Uwo mugabo nyuma yo kubona amategeko ari menshi aka wa mugani ngo “Abahigi benshi bayobya imbwa uburari”, burya n’ inzira iyo zibaye nyinshi ziyobya abagenzi kuko babura amahitamo. Muri icyo gihe uwo mugabo yari yifitiye ikibazo kimukomereye, yumvaga muri we habamo umutuzo agakora ibyo asabwa byose akabihuza n’ubuzima bwe. Ariko byamubereye ihurizo kuko amategeko n’amabwiriza yo gushyira mu ngiro yari menshi cyane, dore ko yageraga kuri 613. Ni uko akibaza uko yabyifatamo ngo agere ku butungane yifuzaga. Ni uko igihe agize amahirwe akibonera Yezu yafashe icyemezo, cyo kumwegera amwibariza itegeko ryaba riruta ayandi, bikamufasha kuva mu rujijo, dore ko yari amaze kunyurwa n’inyigisho Yezu yatangaga. Ngira ngo natwe bitubaho, ukibaza: harya ubu koko igikwiye gukorwa no kwitabwaho ni iki? Ko mbona nsabwa kubahiriza amategeko anyuranye, mbese bikamucanga aka ya mvugo yo muri iyi minsi. Buri wese aba yibaza icyaba cyiza kurusha ikindi, igikwiye kwitabwaho kurusha ibindi. Ntitukajye kure ni URUKUNDO. Kuko ibindi byose ari rwo bishingiyeho. Pawulo intumwa akabihamya atubwira ko ari na yo ngabire iruta izindi zose (1Kor 13,13).
Yezu igisubizo yahaye uyu mugabo kirasobanutse neza, abivuga neza muri aya magambo: “Urajye ukunda Nyagasani Imana yawe” kuba yongeraho ati: “n’umutima wawe wose, n’amagara yawe yose, n’ubwenge bwawe bwose, n’imbaraga zawe zose” ni ukutwereka uburyo urwo rukundo rugomba kwigaragaza mu mpande zose.
Biratwibutsa ko tugomba gukunda Imana igihe cyose n’ahantu hose: haba mu bihe by’amahoro n’umucyo, iby’amajye n’umwijima, mu burwayi, nakumva ijwi ryayo cyangwa nta ryumva, aribyo kuvuga ko cya gihe utakambira Imana ariko ukabona irasa n’aho itumva ugutakamba kwawe, yewe n’igihe uhiriwe no kubaho utunze utunganiwe cyangwa se byanakuyobeye; nta kigomba rero kugutandukanya n’urukundo Imana idukunda muri Kristu Yezu wadupfiriye akazukira kudukiza. Yo yadukunze mbere kandi ikadukunda ntacyo iduciye, yewe niyo twahemutse, cyangwa twayiteye umugongo, yo ikomeza kudukunda no kudutegereza irambuye amaboko ngo iduhunde impuhwe, urukundo, umugisha n’ibindi byiza.
Kubera iyo mpamvu igisubizo cyanjye igisubizo cyawe kigomba guhora ari urukundo, waba usinziriye, waba udasinziriye, kuva mu bwana kugera mu busaza. Muri make igihe cyose n’ahantu hose. Ubwo Imana yahize kutazadukuraho impuhwe n’urukundo byayo natwe dushikame tuyemerere kuyihambiraho, na yo izaduhambura kubiduhambiriye bitubuza kuyikunda kuruta byose.
Itegeko rya kabiri rikuru riza rishimangira cyangwa ryuzuza irya mbere ari ryo: Urajye ukunda mugenzi wawe nkawe ubwawe”. N’ubwo uyu mugabo yari yibarije itegeko riruta ayandi, Yezu mu kumusubiza yamweretse n’irindi ryuzuza iryo rya mbere, bigahamya urukundo rudacagase ahubwo rwuzuye kandi rusesekaye: “Gukunda Imana n’abavandimwe bacu”. Ntabwo atandukanywa mbese twabigereranya no gukenyera ukarenzaho umwitero. Cyangwa ikibo n’umutemeri iyo biri kumwe byitwa “AGASEKE” wabitandukanya buri kimwe kikagira izina. Kimwe kikaba icyibo, ikindi kikaba umutemeri. Urukundo rwa mugenzi wacu ni cyo kimenyetso kidashidikanywaho cy’urukundo dufitiye Imana. Bityo rero nta kindi kigomba kuranga abigishwa ba Yezu uretse urukundo. Abitubwira muri aya magambo: “Icyo bose bazamenyeraho ko muri abigishwa banjye, ni urukundo muzaba mufitanye” (Yh 13,35)
Amasomo ya none araduhamagarira twe abayoboke ba Kristu, ko nta yindi ndango igomba kuturanga aho turi hose uretse URUKUNDO. Umuntu wese ukunda aba yaramenye Imana, kuko Imana ari urukundo. Muvandimwe ujye uhora uzirikana ko, iyo uranzwe n’urukundo ukaruhunda abandi bibatera akanyamuneza ko kumva ko Yezu ari muzima yatsinze urupfu akazuka. Ongera uzirikane igisingizo cyarwo, wisunze ubuhamya bwa Pawulo intumwa: “Urukundo rurihangana, rwitangira abandi, ntirugira ishyari; urukundo ntirwirarira, ntirwikuririza; ntirurondera akari akarwo, ntirurakara, ntirugira inzika; ntirwishimira akarengane, ahubwo ruhimbazwa n’ukuri. Urukundo rubabarira byose, rwemera byose, rwizera byose, rukihanganira byose. Urukundo ntiruteze gushira”. (1Kor 13,4-8a)
Bikira Mariya Umwamikazi w’amahoro, adusabire guhorana urukundo, ineza n’ubuntu, kandi tumwigireho kwemera ko gahunda cyangwa umugambi Imana idufiteho bijye bitambuka mbere, aho kwigundira duhihibikanira ko byose byagenda uko tubyifuza, tukibuka Imana twageze mu bihe by’amahina.
Padiri Anselme MUSAFIRI


text:
Kitoko Musabwa Patrick bakunze kwita Kitoko Bibarwa ni umuhanzi nyarwanda w’indirimbo ufite abakunzi benshi mu Rwanda no mu karere kubera indimbo ze zakunwe zaje no gusohoka kuri album ye ya mbere yise ‘Ifaranga’ nka Manyobwa, Igendere, Sakwesakwe, Indyarya, Ikiragigi, agakecuru, kugera kuri AKabuto, Urukundo kuzo arimo gutegura zizasohoka kuri album ye ya kabiri n’izindi. Kitoko yavutse tariki 12 Nzeri 1985, avukira ahitwa Kazibwa mu Burasirazuba bwa Repubulika iharanira Demokarasi ya Congo mu cyahoze ari Zaire, akiri muto ababyeyibe baje kwimukira mu gihugu cy’u Burundi nyuma baza kuza mu Rwanda ariko ngo ntabwo ashobora kuvuga amazina y’ababyeyi be kuko badakunda kuvugwa mu itangazamakuru. Ubwana bwa Kitoko bwaranzwe ahanini n’ibikorwa bihambaye Kitoko avuga ko yatangiye gukunda umuziki akiri muto ku myaka 8 gusa, ariko ngo ntiyatekerezaga ko azaba umuhanzi, ageze mu mwaka wa 4 w’amashuri abanza nibwo yatangiye kwiyumva ko ashobora kuzaba umuhanzi w’umuririmbyi kuko ubusanzwe yakundaga gushushanya nk’impano y’umuryango dore ko ari nabyo yakuze akunda cyane. Uretse kuba yarakuze ari umwana ukunda kuba wenyine, Kitoko yicuza cyane umunsi yagiye mu bubiko bwa se agaca Diplome ya se umubyara ariko ngo ataziko ariyo bityo kuri uwo munsi ngo arakubitwa cyane, ati :”amahirwe nagize ni uko papa yari afite ama diplome abiri naho ubundi byashoboraga kuba bibi cyane”. Ariko ntiyanibarwa ko yigeze gufata guitar ya Mubyarawe witwaga Mudeyi wakundaga gucuranga guitar cyane arayishwanyaguza akuraho imirya yayo aragenda abaza igiti ashyira ho ya mirya akora guitar ye, aho Mudeyi aziye arababara cye, Kitoko :”yabonye ko guitar nakoze ari nziza arishima ntiyampana, gusa n’uko ubungubu yitabye Imana yakabaye yishimira urwego ngezeho”. Kugeza n’ubu kugituza cya Kitoko kuva akiri muto yashyizeho agashusho ka guitar kubera ako kantu yakoze. Kitoko yaje kwanga izina rya Melance yari yariswe n’ababyeyi yiyita Patrick kuko ngo iyo yageraga ku ishuri abarimu bavugaga Melance abanyeshuri bagenzi be bakamuseka cyane bagakundaga kumwita Aimelance ndetse rimwe na rimwe bakamubwirako yitiranwa n’abakobwa bituma arihindura. Uretse kuba atarize amashuri y’incuke Kitoko yatangiriye amashuri y’inshuke i Nimazita, mu karere ka Nyabikere mu gihugu cy’U Burundu, nyuma aza kurangiriza amashuri yisumbuye i Nyanza mu Ntara y’Amajyepfo mu Rwanda, akomereza amashuri yisumbuye ku kigo cya Espanya cyo mu mujyi wa Nyanza mu ntara y’Amajyepfo ari naho yarangirije mu ishami ry’icunga mutungo uretse umwaka umwe wa gatanu avuga ko yagiye kwiga mu cyahoze ari Cyangugu kubera impamvuze ; ubu arimo kwiga Managiment muri Ishuri rikuru rizwi nka INILAK. Mu buzima bwe bwa muzika yakuze akunda umuhanzi Ben Rutabana na Alpha Blondy, gusango ibyo yakuze yifuza sibyo yabonye ati :’’kumuziki ibyo ngenda ntekereza sibyo bimpira, nari nziko ni ndirimba bizampira ubundi nabwo nkumva ntashaka kuba umustar, ariko nanjye sinirenganya kuko Imana niyo igena, abantu dusa n’abasimbukira mu cyobo kirekire kirimo umwijima ntawuzi aho ahagarara uretse Imana gusa’’. Yaje gutangira muzika mu mwaka wa 2008 ubwo yari asoje amashuri yisumbuye Kitoko kuva akiri muto ntiyigeze yifuza gusaza ari umuntu w’umustar ahubwo yumva yazasaza ari umucuruzi ariko umucuruzi ujijutse. Iyo yirebye ejo hazaza nka nyuma y’imyaka 15 yifuza kuzaba ari umuhanzi uririmba indirimbo zifasha society muri rusange ariko utabeshejweho na muzika na muzika. Kitoko ngo iyo ari ahantu ha wenyine nibwo ashobora kwandika amagambo y’indirimbo nyinshi, ati :”ariko iyo mbonye umuntu umfitiye ishyari nibwo ndushaho gukora cyane n’ubwo ubusanzwe nkunda kwandikira muri studio”. Mu buzima busanzwe dore ibyo akunda n’ibyo yanga MU byo kurya : akunda umugati n’umuceri, ariko ngo nta biryo yanga ukeretse ibyaba birimo uburozi cyangwa indi myanda yatuma yandura. Kumyambarire : akunda imyenda yiyubashye idatuma abantu bamenya ko ndi icyamamare (star) cyangwa umurokore, ni ukuvuga imyenda igaragaza uwo uriwe. Yanga kubona umuntu urenganya mugenzi we naho mu mupira w’Amaguru afana bikomeye ikipe ya Rayon sport Kitoko kandi ngo yanga kumva muzika yumvikana mo amakosa nko kubusanya hagati y’imiririmbire n’ingoma (contre temps) n’andi ashobora kubishya muzika. Mu buzima bwe nta kiramubabaza cyane nta n’ubwo arishima cyane Kitoko ubu nta mukobwa bakundana afite ati :”Ndi ku isoko” Dore umukobwa yumva wamubera inshuti ibyo agomba kuba yuzuje:kuba amukunda ; amwihanganira, agira imbabazi cyangwa ababarira, kuba ari umunyarwandakazi kandi akaba afite imyaka iri hasi y’iye.
Kitoko Musabwa Patrick bakunze kwita Kitoko Bibarwa ni umuhanzi nyarwanda w’indirimbo ufite abakunzi benshi mu Rwanda no mu karere kubera indimbo ze zakunwe zaje no gusohoka kuri album ye ya mbere yise ‘Ifaranga’ nka Manyobwa, Igendere, Sakwesakwe, Indyarya, Ikiragigi, agakecuru, kugera kuri AKabuto, Urukundo kuzo arimo gutegura zizasohoka kuri album ye ya kabiri n’izindi.
Kitoko yavutse tariki 12 Nzeri 1985, avukira ahitwa Kazibwa mu Burasirazuba bwa Repubulika iharanira Demokarasi ya Congo mu cyahoze ari Zaire, akiri muto ababyeyibe baje kwimukira mu gihugu cy’u Burundi nyuma baza kuza mu Rwanda ariko ngo ntabwo ashobora kuvuga amazina y’ababyeyi be kuko badakunda kuvugwa mu itangazamakuru.
Ubwana bwa Kitoko bwaranzwe ahanini n’ibikorwa bihambaye Kitoko avuga ko yatangiye gukunda umuziki akiri muto ku myaka 8 gusa, ariko ngo ntiyatekerezaga ko azaba umuhanzi, ageze mu mwaka wa 4 w’amashuri abanza nibwo yatangiye kwiyumva ko ashobora kuzaba umuhanzi w’umuririmbyi kuko ubusanzwe yakundaga gushushanya nk’impano y’umuryango dore ko ari nabyo yakuze akunda cyane.
Uretse kuba yarakuze ari umwana ukunda kuba wenyine, Kitoko yicuza cyane umunsi yagiye mu bubiko bwa se agaca Diplome ya se umubyara ariko ngo ataziko ariyo bityo kuri uwo munsi ngo arakubitwa cyane, ati :”amahirwe nagize ni uko papa yari afite ama diplome abiri naho ubundi byashoboraga kuba bibi cyane”.
Ariko ntiyanibarwa ko yigeze gufata guitar ya Mubyarawe witwaga Mudeyi wakundaga gucuranga guitar cyane arayishwanyaguza akuraho imirya yayo aragenda abaza igiti ashyira ho ya mirya akora guitar ye, aho Mudeyi aziye arababara cye, Kitoko :”yabonye ko guitar nakoze ari nziza arishima ntiyampana, gusa n’uko ubungubu yitabye Imana yakabaye yishimira urwego ngezeho”.
Kugeza n’ubu kugituza cya Kitoko kuva akiri muto yashyizeho agashusho ka guitar kubera ako kantu yakoze.
Kitoko yaje kwanga izina rya Melance yari yariswe n’ababyeyi yiyita Patrick kuko ngo iyo yageraga ku ishuri abarimu bavugaga Melance abanyeshuri bagenzi be bakamuseka cyane bagakundaga kumwita Aimelance ndetse rimwe na rimwe bakamubwirako yitiranwa n’abakobwa bituma arihindura.
Uretse kuba atarize amashuri y’incuke Kitoko yatangiriye amashuri y’inshuke i Nimazita, mu karere ka Nyabikere mu gihugu cy’U Burundu, nyuma aza kurangiriza amashuri yisumbuye i Nyanza mu Ntara y’Amajyepfo mu Rwanda, akomereza amashuri yisumbuye ku kigo cya Espanya cyo mu mujyi wa Nyanza mu ntara y’Amajyepfo ari naho yarangirije mu ishami ry’icunga mutungo uretse umwaka umwe wa gatanu avuga ko yagiye kwiga mu cyahoze ari Cyangugu kubera impamvuze ; ubu arimo kwiga Managiment muri Ishuri rikuru rizwi nka INILAK.
Mu buzima bwe bwa muzika yakuze akunda umuhanzi Ben Rutabana na Alpha Blondy, gusango ibyo yakuze yifuza sibyo yabonye ati :’’kumuziki ibyo ngenda ntekereza sibyo bimpira, nari nziko ni ndirimba bizampira ubundi nabwo nkumva ntashaka kuba umustar, ariko nanjye sinirenganya kuko Imana niyo igena, abantu dusa n’abasimbukira mu cyobo kirekire kirimo umwijima ntawuzi aho ahagarara uretse Imana gusa’’.
Yaje gutangira muzika mu mwaka wa 2008 ubwo yari asoje amashuri yisumbuye
Kitoko kuva akiri muto ntiyigeze yifuza gusaza ari umuntu w’umustar ahubwo yumva yazasaza ari umucuruzi ariko umucuruzi ujijutse. Iyo yirebye ejo hazaza nka nyuma y’imyaka 15 yifuza kuzaba ari umuhanzi uririmba indirimbo zifasha society muri rusange ariko utabeshejweho na muzika na muzika.
Kitoko ngo iyo ari ahantu ha wenyine nibwo ashobora kwandika amagambo y’indirimbo nyinshi, ati :”ariko iyo mbonye umuntu umfitiye ishyari nibwo ndushaho gukora cyane n’ubwo ubusanzwe nkunda kwandikira muri studio”.
Mu buzima busanzwe dore ibyo akunda n’ibyo yanga
MU byo kurya : akunda umugati n’umuceri, ariko ngo nta biryo yanga ukeretse ibyaba birimo uburozi cyangwa indi myanda yatuma yandura. Kumyambarire : akunda imyenda yiyubashye idatuma abantu bamenya ko ndi icyamamare (star) cyangwa umurokore, ni ukuvuga imyenda igaragaza uwo uriwe.
Yanga kubona umuntu urenganya mugenzi we naho mu mupira w’Amaguru afana bikomeye ikipe ya Rayon sport
Kitoko kandi ngo yanga kumva muzika yumvikana mo amakosa nko kubusanya hagati y’imiririmbire n’ingoma (contre temps) n’andi ashobora kubishya muzika.
Mu buzima bwe nta kiramubabaza cyane nta n’ubwo arishima cyane Kitoko ubu nta mukobwa bakundana afite ati :”Ndi ku isoko” Dore umukobwa yumva wamubera inshuti ibyo agomba kuba yuzuje:kuba amukunda ; amwihanganira, agira imbabazi cyangwa ababarira, kuba ari umunyarwandakazi kandi akaba afite imyaka iri hasi y’iye.


text:
Umuhanzi mushya mu ndirimbo zo kuramya no guhimbaza Imana, Uwiduhaye Micheline yashyize hanze indirimbo ye yambere yise ngo 'Ngomororera'.
Mu kiganiro na The Choice Live , Uwiduhaye Micheline, yatangaje ko iyi ndirimbo yayikoze nyuma yo kumva ko hari abantu batajya banezezwa no gufasha abandi bakumva ko bakwigwiza ho ubutunzi kandi hari abantu babayeho nabi.
Buri wese akwiriye kubaho afasha mugenzi we bityo bakaba babafasha mu buryo bashoboye.Nasabye Imana kumpa umugisha kugira ngo nanjye abanyegereye bawungirireho".
Ngomororera niyo ndirimbo yambere yo kuramya no guhimbaza Imana Uwiduhaye Micheline, ashyize hanze gusa ngo uko Imana izamushoboza azakomeza komora imitima. Uwiduhaye Micheline, ni umwe mubahanzi bazi kuririmba banicurangira.
Micheline yashyize hanze indirimbo ya mbere.[Personal-Photo].


text:
Yanditswe May, 07 2022 21:54 PM | 33,344 Views
Abakoresha ikiraro gihuza Akarere ka Nyagatare n'aka Gicumbi giherereye mu Murenge wa Kiyombe, barishimira ko cyongeye gusanwa kikaba nyabagendwa nyuma y'umwaka urenga gisenywe n'imvura nyinshi.
Ni ikiraro cyari cyarahagaritse ubuhahirane bw'abatuye utu turere twombi, ariko ubu bakaba bishimira ko bwongeye gusubukurwa.
Ni ikiraro cyubatse mu Kagari ka Karujumba mu Murenge wa Kiyombe, kikaba cyari cyarasenywe n'amazi y'imvura nyinshi yaturutse mu misozi ihakikije mu mpera z'ukwezi kwa Kane umwaka ushize wa 2021.
Abaturage bo ku ruhande rw'Akarere ka Nyagatare n'aka Gicumbi basanzwe bagikoresha umunsi ku munsi mu bikorwa bitandukanye, aha baragaragaza ingorane zari zaratewe n'isenyuka ryacyo.
Umurenge wa Kiyombe ukungahaye ku gihingwa cy'urutoki, ukaba uzwiho no gutwikirwamo amakara menshi bitewe n'uko ari umurenge ufite amashyamba menshi. Imibare igaragaraza ko hafi kimwe cya kabiri cy'ubuso bw'uyu murenge buteyeho amashyamba.
Abatuye uyu murenge kandi bazwiho kwenga urwagwa. Ibi bikorwa hafi ya byose bisa n'aho byari byarakomwe mu nkokora n'isenyuka ry'iki kiraro bitewe n'uko ari cyo binyuzwaho bijyanywe ku masoko ari mu Mirenge ihana imbibi n'uwa Kiyombe.
Gusa abaturage barishimira ko ibi bikorwa byongeye gukorwa nta nkomyi nyuma y'isanwa ry'iki kiraro.
Ibikorwa byo gusana iki kiraro byatwaye miliyoni zisaga 50 z'amafaranga y'u Rwanda. Umunyamabanga Nshingwabikorwa w'Umurenge wa Kiyombe iki kiraro cyubatsemo, avuga ko hari n'ingamb a zo kugisigasira kugira ngo kitazongera kwangirika.
Uretse iki kiraro cyo mu Murenge wa Kiyombe cyongeye kubakwa bushya, hari nibindi biraro byakozwe no mutundi duce twuyu muhanda uhuza akarere ka Nyagatare naka Gicumbi mu rwego rwo gufasha abaturage kugeza umusaruro wabo kumasoko.
Gicumbi: Ntibigisaba ko bambuka umupaka bajya gushaka serivisi
Feb 03, 2022 Soma inkuru
Abatuye i Gicumbi babangamiwe n’ubujura bw’insinga z’amashanyarazi
Jun 18, 2021 Soma inkuru
Leta y'u Rwanda ivuga ko ishyize imbaraga mu kongera ibikorwaremezo no kunoza serivisi zikener ...
Jan 14, 2020 Soma inkuru
Mu Karere ka Gicumbi mu murenge wa Kaniga, hari abantu babiri bapfuye icyarimwe bikekwa ko bahitanyw ...
Aug 12, 2019 Soma inkuru
Mu Karere ka Gicumbi hari ikibazo cy'amatungo y'abaturage akomeje kwibasirwa n'indwar ...
Jul 21, 2019 Soma inkuru
Mu gihe mu mujyi wa Gicumbi mu majyaruguru y'u Rwanda hagaragara ibikorwaremezo birimo n'i ...
Feb 20, 2017 Soma inkuru


text:
Ubutaka budakoreshwa icyo bwagenewe buzajya busora 200%
Itegeko rishya rigenga umutungo utimukanwa rivuga ko ubutaka cyane cyane ibibanza bifite ibyangombwa byo kubaka ntibyubakwe bizajya bisoreshwa inshuro ebyiri.
Ibyo biri mu itegeko n0 75/2018 ryo ku wa 7 Nzeri 2018, rigenga inkomoko y’imari n’umutungo by’inzego z’imitegekere y’igihugu zegerejwe abaturage, rikaba rikubiyemo imisoro itatu, ari yo uw’umutungo utimukanwa, ipatante n’ubukode bw’amazu.
Iryo tegeko ryasobanuriwe abanyamakuru kuri uyu wa 12 Gashyantare 2019, mu mahugurwa yateguwe na Minisiteri y’Imari n’igenamigambi (MINECOFIN) ku bufatanye n’Inama nkuru y’itangazamakuru mu Rwanda, hagamijwe ko risakazwa ngo abaturage barimenye.
Umuyobozi ushinzwe kwegereza abaturage ingengo y’imari muri MINECOFIN, Jonathan Nzayikorera, avuga ko ubutaka budakoreshwa icyo bwagenewe buzajya busoreshwa cyane.
Yagize ati “Dufate ko ari ubutakaka bwo kubaka, waba warabuguze cyangwa waraburazwe bufite ibyangombwa, iri tegeko rivuga ko numara imyaka itatu utabwubatse, igipimo cy’umusoro byagombaga gusora gihita cyikuba kabiri buri mwaka kugeza igihe uzabwubakira”.
Ibyo ngo birareba cyane abantu bafite ibibanza byinshi byo kubaka mu mijyi, aho ngo bajyaga babigura bikibera aho mu rwego rwo kubika imitungo yabo.
Muri iryo tegeko kandi, umuntu ngo yemerewe kugira inzu imwe itazasoreshwa umusoro ku nyubako niba afite nyinshi, nk’uko Nzayikorera akomeza abivuga.
Ati “Mu nzu nyinshi waba ufite, itegeko rikwemerera ko uhitamo imwe yitwa icumbi ryawe, waba uyibamo cyangwa utayibamo bitewe n’aho uherereye, ikaba isonewe umusoro w’inyubako. Icyakora niba uyikodesha izasora umusoro ku mafaranga yinjiza ku bukode gusa”.
Yagarutse kandi ku mpamvu itegeko ku mutungo utimukanwa ryavuguruwe, ahanini zishingiye ku miterere y’icyangombwa cy’ubutaka cyatangagwa mbere.
Ati “Mu itegeko rya mbere, abasoraga ni abari bafite icyangombwa mpamo gusa kandi bari bake kuko hasoraga 2% gusa. Ibyo rero byaravuguruwe kugira ngo buri muntu asore hashingiwe ku gaciro k’ubutaka bwe aho gushingira ku bwoko bw’icyangombwa afite”.
“Ibyo byatumaga abantu badasora kimwe kandi bose barebwa kimwe imbere y’amategeko, icyo kikaba cyarakosowe. Ingaruka zari uko Leta itinjizaga imisoro yagombaga kwinjiza ndetse n’abantu bafite imitungo inganya agaciro ntibishyure kimwe bikaba bitari binoze”.
Iryo tegeko rigaragaza kandi inyubako zisonewe umusoro ku mutungo utimukanwa, hakaba hari imitungo itimukanwa yahawe ibyiciro by’abatishoboye, imitungo y’inzego n’ibigo bya Leta keretse iyo ikoreshwa imirimo ibyara inyungu n’ubutaka bukorerwaho ubuhinzi n’ubworozi butarengeje hegitari ebyiri.
Hari kandi imitungo itimukanwa ya za Ambasade z’amahanga ziri mu Rwanda iyo nabo badasoresha imitungo y’u Rwanda iri iwabo, ubutaka bugenewe kubakwaho amazu yo guturamo ariko nta bikorwa remezo by’ibanze byahashyizwe n’inzu imwe nyirayo yahisemo nk’icumbi.
Ibitekerezo ( 2 )
Ariko mwadusobanuriye neza mukaduha nurugero nkumuntu ubitz ibibanza 2 nka nyamata 2
30×40 kimwe
Ubwo azasora angahe ? Gute rwari?
None se ko hari abagira ibibanza ark ntabushobozi bafite bwo kuhubaka nyamara kuba bagifite bakaba bafite ihumure ry’uko bafite umutungu, mwabasoresha kdi mwumva arihe bazabona ayo gusora?
Nibura njye n’umvaga mukureba uburyo mwasoresha mwabanza kureba ubushobozi runaka uwo muntu afite.
Niko nabyumvaga Murakoze cyane.


text:
Ngororero: Amahirwe abagore bahawe bayabyaje umusaruro
Mu kwizihiza Umunsi Mpuzamahanga w’Umugore, abagore bo mu Murenge wa Muhororo, Akarere ka Ngororero bavuze ko bitinyutse bagakora ibikorwa bibateza imbere ari nako bahangana n’imihindagurikire y’ibihe.
Uku kwitinyuka bavuga ko babifashijwemo n’umushinga Hinga Weze watangijwe ku bufatanye n’Ikigo cy’Igihugu gishinzwe guteza imbere Ubuhinzi n’Ubworozi (RAB) ku nkunga y’Umuryango w’Abanyamerika wita ku iterambere Mpuzamahanga (USAID), kuva 2017-2022, ukaba ugamije kuzamura mu buryo burambye umusaruro w’abahinzi n’aborozi bato barenga ibihumbi 530, kuzamura imirire y’abagore n’abana no kongera imbaraga z’ubuhinzi n’ibiribwa mu Rwanda mu bihe by’imihindagurikire y’ibihe.
Mu bikorwa by’iterambere bagezeho harimo ubworozi bw’inkoko bahawe n’uyu mushinga nabo bakagenda borozanya, banigishwa gutegura indyo yuzuye, bakorewe amaterasi y’indingarinire abafasha kurwanya isuri, bahawe ibigega bita amazi ndetse bigishwa no gutera ibiti bivangwa n’imyaka, bikaba bibafasha guhangana n’imihindagurikire y’ibihe nkuko insanganyamatsiko yuwo munsi ibivuga “uburinganire n’ubwizuzanye mu mihindagurikire y’ibihe”.
Umuyobozi Mukuru w’ umushinga Hinga Weze, Mukamana Laurence yishimira ibyo umugore amaze kugeraho mu iterambere ataretse no gukora ibihangana n’imihindagurikire y’ikirere. Ndetse anashimira Ubuyobozi bw’Akarere ka Ngororero bwabibafashijemo.
Mubyo uyu mushinga wakoze muri aka Karere harimo amaterasi y’indinganire ari ku buso bungana na hegitari 350, imiryango ibihumbi 5 yihaza mu biribwa biturutse kukuba ubutaka butagitwarwa n’isuri ndetse hagakoreshwa ifumbire no gutera ku mirongo.
Muri ya materasi hateweho ibiti bivangwa n’imyaka ibihumbi 44 muri ibyo ibihumbi 6 birenga n’ibiti by’imbuto ziribwa.
Hatanzwe inkoko zigera ku bihumbi 12 ku miryango ibihumbi 2, hibanzwe cyane ku miryango irimo abagore n’abakobwa kugira ngo bite ku bana bato n’abonsa bityo bagire imirire myiza.
Batanze ibigega bifata amazi yo ku nzu bigera kuri 72 bihabwa amatsinda y’abagore kugira ngo bijye bibafasha kuhira uturima tw’igikoni, imboga n’imbuto biboneke.
Hakozwe uturima tw’igikoni ibihumbi 13 mu Mirenge 8.
Wafashije gushyiraho amatsinda yo ku gurizanya 500 arimo abagore bibafasha kubona inguzanyo ku buryo bworoshye.
Wubatse ubushobozi bw’abahinzi ibihumbi 54 bagezwaho ibikorwa bitandukanye byo kubungabunga ubutaka, bahabwa imbuto zitandukanye zirimo imigozi igera kuri toni 300 ihabwa abahinzi ibihumbi 3, hatanzwe kandi toni ibihumbi 9 z’ibishyimbo bikungaye ku butare bihabwa abahinzi 1000 muri bo 623 ni abagore.
Abahinzi bigishijwe gukora ifumbire y’imborera kugira ngo yunganire ifumbire mvaruganda.
Umuyobozi w’Akarere ka Ngororero Wungirije Ushinzwe Imibereho Myiza y’Abaturage, Mukunduhirwe Benjamine yabwiye abari bitabiriye umunsi mpuzamahanga w’umugore ko iterambere rihera mu muryango, baka bagomba gufatanya ntawe uhariye undi kandi bakajya inama muri byose. Yanashimye umushinga Hinga Weze kuko wigishije abagize umuryango umugore n’umugabo ihame ry’ubwuzuzanye n’uburinganire kuko byarazamuye iterambere bikanagabanya n’amakimbirane mu miryango. Ndetse ngo bazakomeza gusigasira ibyagezweho.
Hon. Depite Nyabyenda Damien nawe wari waje kwizihizanya uyu munsi, yavuze ko Umunsi Mpuzamahanga w’umugore washyizweho mu 1975 n’ Umuryango w’Abibumbye mu rwego rwo kuzirikana uruhare rw’umugore mu iterambere ry’Isi. Yakomeje avuga ko u Rwanda ruwizihiza ku nshuro ya 47 bivuze ko bagomba kureba ibyo bamaze kugeraho bafatanyije ari umugore n’umugabo.
Hon. Depite Nyabyenda yanashimiye uyu mushinga ndetse n’abaturage ku ruhare bagize mu guhangana n’imihindagurikire y’ikirere kuko ihindagurika ry’ibihe rihangayikishije Isi bitewe n’ingaruka zaryo zitwara abantu n’ibintu. Aboneraho gusaba ubufatanye bwa buri wese mu guhangana n’iyi mihindagurikire y’ibihe harimo kutangiriza amashyamba.


text:
Muri Kigali habaye igikorwa cya Polisi cyo kwirukana uducurama twigabije umujyi. Twifuje kubagezaho icyo indagu za Magayane zivuga ku ducurama.
Polisi yitabajwe ngo yirukane uducurama hakoreshejwe amazi
Perefe Zigiranyirazo muramu wa Habyarimana akimara kumva ko nta kabuza Abatutsi bari hanze bazafata u Rwanda, nyuma ariko ngo bakazarwirukanwamo n’umuzungu warubahaye, Zigiranyirazo yatse intsinzi, Magayane ati kereka Habyarimana yeguye igihugu akagiha Abanyenduga kuko ni bo bazi amacenga y’Abatutsi, bityo mwebwe mukicara.
Zigiranyirazo yavuze ko bafunga Magayane, Magayane akigera mu buroko 1930 yabwiye uwamutekeraga ati: kuwa kane nzapfa maze kurya imboga. Niko byagenze. Kuko yahawe imboga z’isogo yakundaga kuwa kane yitaba Imana. Yanabwiye n’uwo musirikare wamutekeraga ko azagwa mu maguru y’abagore, niko byagenze uwo musore yagiye gusambanya umugore w’undi mugabo, ategerwa ku irembo bamutsinda aho.
Ibyo yahanuriye abandi ni ibi:
- Yabwiye Ambasaderi Kagenza Alphonse muri Nzeri 1972 ko Kayibanda uzengurutse u Rwanda rwose ngo aribuka isabukuru y’imyaka 10 y’ubwigenge ko ariho asezera ku banyarwanda ko nta myaka itatu azamara ategeka, ko nategura n’imva ye itazaboneka.
- Yabwiye Kanyarengwe Alexis ko azahunga akambuka Akagera, akagaruka arwana, akazitwa umutegetsi wa nyirarureshwa, akabona ibibi n’ibyiza, nyuma agapfa adahinwe azize indaramabuno.
- Yavuze ko hari abazungu bagiye gufungirwa mu Ruhengeri, abandi b’abatasi bazabakurikira bakagwa kuri Muhungwe. Byarabaye, abacanshuro bashatse gufata Congo banyuze i Goma mu 1978. Sûreté ya Lizinde yari ikaze ibata muri yombi bafatirwa mu mahoteri ku Gisenyi, bafungiwe mu Ruhengeri, nyuma y’aho abandi bakoreye plan yo gufata u Rwanda na Congo byombi muri Parc y’ibirunga i Rwindi(Congo), baje mu Rwanda n’ibyuma kabuhariwe bifotora, indege ibagusha muri Komini Kanama (Bugoyi-Gisenyi) hafi ya Muhungwe.
Magayane yahamagariwe gukora animation bamamaza, banacengeza amatwara ya Muvoma ati : uwabyiniye Nkubitoyimanzi Rudahigwa, na Bwenge nyakuri Kayibanda, ntiyabyinira Muvoma izanywe n’abungura bazubika u Rwanda. Burugumesitiri Kabalira yahise amufungira mu kasho amuziza gupfobya MRND akanatuka Perezida wayo ngo ni umwungura w ’umushyushya. N y u m a y’icyumweru baramurekuye, Magayane abwira Kabalisa ati : kumfungira ubusa kwawe nawe uzafungirwa ahatava izuba. Bwarakeye basanga Kabalira yarariye imisanzu ya MRND, yafungiwe muri Prison Special mu Ruhengeri.
Magayane yabwiye Theoneste Lizinde ati: Ugiye kuzafunganwa n’abantu bambaye utubuye tubengerana ku ntugu, mukazashyirwa aho wajyaga ufungira abandi. Bwarakeye Lizinde avumbura imashini yakoraga amafaranga, iyo mashini yari ihuriweho na Majyambere n’ibindi bikomerezwa. Lizinde agijeje I bukuru, bati uyu muntu azabwira abanyamahanga akari I Murore bati: tumwohereze Zimbabwe, navayo tuti yateguraga coup d’Etat, ahite afungwa. Yabwiye Lizinde ati ikimenyetso cy’ifungwa ryawe n’umwana uzabyarwa na Madame Habyarimana ari i k i m a r a . Byarabaye uwo mwana avukira mu Bubiligi ari ikimara (baramuhishaga) nta cyumweru cyahise Lizinde atabwa muri yombi. Magayane ati Lizinde nafungurwa ,ingabo zizaturuka hanze, uzicarana nazo akanya gato, uzahunga zizagutsinda hanze.
Magayane yabwiye Adjudant Chef wayoboraga Gereza ya Ruhengeri witwaga Sembagare ati: uri igikenya ntuzisazira. Bwarakeye ajya iwabo I Muramba / Gisenyi, inkuba itagira amazi iramwasa.
Magayane yabwiye undi muyobozi w’iyo Gereza Adjudant Cyarahani ati: uzicirwa muri iyi prison. Umwaga wawe uzashirira aha. Yabwiye abanyururu bagenzi be ati; iyi myenda mubona y’umukara twambaye izasimbuzwa ibara ribengerana(Rose) yarongeye ati: ibohozwa ry’iyi prison rizabanzirizwa no kumva kw’iki giti cy’ingazamarumbo mubona imbere ya Gereza, ati hano mu nzu indani hazinjira ihene izaherekeza abashyitsi, bwarakeye igiti kiriyumisha, naho ubwo Musenyeri Nsengiyumva yasuraga Gereza ya Ruhengeri, bibagiwe gukinga ihene irabinjirana, nijoro bumva iramena amasafuriya irya ubugali. Magayae ati : ngicyo ikimenyetso mwatashye, ariko abazahungira Rwabeya muzashira. Abahungiye Rwabeya/Musanze bahuye n’abakodo ba Mukamira baje kubohoza Ruhengeri, babamenaho urusoro babita inyenzi.
Kubera atahwemye kwikoma ingoma ya Kinani, byateye ubwoba abayobozi ba Gereza ya Ruhengeri, bahitamo kumushyikiriza ibiro by’iperereza ngo yisobanure. Yasabye ko Habyara n’ibyegera bye baza, maze ubuhanuzi bufatwa kuri za kasete buranandikwa.
Dore uko yavuze: wowe Habyarimana ndagukandagiye ugiye kugwa ku kibuga gikikijwe n’imfunzo kandi nupfa Kigali izuzuramo intumbi agahishyi. Ibimenyetso ni abazungu bazaza kugukanga nawe uzashyira mu bitugu byawe mu bushoroshori umugore w’umugambanyi, inyamaswa y’ihembe rimwe izaba ibiyogoza mu rukiga na Ndorwa, iyo nyamaswa izakwira u Rwanda imena amaraso menshi, izaguhitana nta kabuza, keretse weguye. Habyara ati shaka intsinzi: Magayane ati ntayo, ati ubutegetsi bwawe buzafatwa nabo bavantara, bazigera kino gihugu, nyuma bazakivanwamo nk’ubufindo.
Magayane ati uzasimburwa na Rusukumo ruzamara amezi atatu, hakurikireho bihwahwa wok u ruzi rw’iwanyu, nyuma ye ngo hazategeka Rwabujindiri rurya ntiruhage; uwo Rwabujindiri azajegezwa ihembe inshuro enye, Ihirikwa rya Rwabujindiri rizagenda ritya; Magayane ati: azaraswa umwambi w’igishirira na bene nyina ari mu Bugesera nyuma hazameneka andi maraso menshi, noneho rutuku wamuhaye ubutegetsi ashyireho umusaza usheshe akanguhe uzaba ari inyuma y’igihugu azane ihumure, acyure rukara rw’ibisage ruzabyinirwa bigatinda. Abantu bazaba baragiye ishyanga bose batahuke, habeho umunezero uburumbuke n’amahoro ya nyayo.
Uko bizamera ingoma ya Rwabujindiri igeze mu marembera:
Hazabaho isubiranamo ry’abiyicaje ku ntebe. Hazabaho inzara, agahiri n’agahinda, no kwiyahura. Hazabaho urwikekwe yewe n’umwana azatinya se na nyina; hazabaho amarira yuzuye intango ku bari mu bihome, hazabaho ibisahiranda birya akaribwa n’akataribwa bazakora ibishoboka byose ngo batsindure rwara rw’umugara rubundiye mu mashyamba, nyamara nabyutsa umugara igihugu kizabyara igihunyira. Bazafatanya n’amahanga, nyuma bibe zero, ahubwo intambara yongere itangire ikazahagarikwa na l’ONU ya gatatu. Magayane ati uwo Rutuku uzaza agahagarara hagati y’abazaba barwana, niwe uzatoranya umutegetsi.
Hazabaho inyoni z’uducurama zizarika mu biti by’abo biyicaje ku ntebe. Hazabaho ibika ry’isake isura urwimo ikigera ku mutambiko w’urusenge, hazabaho abandi bazahanura nkajye bakabizira: hazabaho ihene izabyara isekurume indwi zange konka. Umwami w’ishyamba azaza kwiba.
Mwibuke
Magayane yaravuze ati: nimubona Kigali yuzuye amase atewe n’imyigaragambyo y’inka. Muzamenye ko Kinani yahirimye, kuko amase azasimbuzwa intumbi z’abantu. Byarabaye mu kwa gatatu 1994 umugabo watswe igikingi yazanye inka ze kuri Rondpoint Kigali inka zacunzwe n’aba GD Umujyi wabaye umunuko kubera amase. Nyuma y’ukwezi kumwe intumbi zasimbuye amase.
Ikindi gikomeye yaravuze ati: Habyarimana napfa, abantu bazahunga iki gihugu, ati ariko abazahungira mu majyarauguru y’uburengerazuba bazapfamo benshi. Koko abahungiye Goma, Mugunga, Kibumba, Katale, Kahindo basanze Dogiteri Ru… Umututsi. Ukomoka ku Kibuye wo mu bihugu byo hanze yakwije amarozi mu majyaruguru ya Kivu, bayasigaga ku gisheke, irindazi, umuneke, ikijumba, ikigeri, bashyize no mu bigage, inzagwa n’amasigara, imbaga yarahatikiye ngo ni kolera da!
Magayane yabisubiyemo inshuro eshatu ati: aba bavantara baturutse i Bugande Bazafata kino gihugu nta kabuza, ati: ariko bararye bari menge kuko bazakibavanamo kandi nabi. Ababizi bemeza ko abo mu kazu ka FPR imitungo yabo yambukijwe kera ikaba iri muri Eritereya, Etiyopiya, Afurika y’epfo, I Burayi na Amerika, mbese barasahura nk’aho nta mizero bafitiye u Rwanda.
Ngayo nguko.
Ubwanditsi
Avis aux lecteurs: Nos articles peuvent être reproduits à condition de citer le nom d’auteur et le site web source. Notice to readers: Our articles may be reproduced provided the author’s name and the source website are cited.


text:
‘’Abatera umuti wica nkongwa idasanzwe bagomba kubahiriza ibipimo byagenwe’’
Mu bukangurambaga bwo kurwanya nkongwa idanzwe mu murenge wa Rukira akarere ka Ngoma, abahinzi b’ibigoli bakanguriwe kubahiriza ibipimo biteganijwe mu kuvanga umuti kuko iyo uteye muke nkongwa idasanzwe idapfa, watera mwinshi igapfa ariko n’ibigoli bigapfa.
Ubu bukangurambaga bwakozwe n’umushinga Hinga Weze ufatanije n’Ikigo k’Igihugu Gishinzwe Guteza Imbere Ubuhinzi n’Ubworozi (RAB), aho beretse abahinzi ibipimo nyabyo byo kuvanga umuti kugira ngo wice nkongwa idasanzwe kandi we kwangiza ibigoli.
Umukozi wa RAB muri gahunda ya Twigire Muhinzi, Théodore Rusesabahizi, yasobanuye ingaruka zo kuvanga umuti muke. Agira ati « iyo uvanze umuti ukaba muke ya nkongwa washakaga kugira ngo wice ntabwo ipfa , kudapfa kwayo rero harimo ingaruka ikomeye hari uburyo udukoko cyangwa ibikoko bigira ubudahangarwa bwo guhangana n’imiti ; ni ukuvuga ngo ya nkongwa wateye umuti, ariko ukayitera muke ntipfa, ahubwo muriyo ihita yiremamo ubushobozi bwo guhangana n’ubwo bwoko bw’umuti, ku buryo n’ejo n’ejobundi utazaba ukibashije no kuyica ».
Yakomeje asobanura ingaruka yo gutera umuti mwinshi. Agira ati « umuti mwinshi iyo uwuteye wangiriza cya kigoli, hari igihe umuhinzi agira umujinya ati, iki gikoko kiranzengereje niba bari bambwiye ko shyiramo ml 2 muri litilo imwe y’amazi reka nshyiremo 5 gihite gipfa. Icyo gihe koko cya gikoko kirapfa ariko gipfana na bya bigoli byawe, urumva ko wamusaruro washakaga utawugeraho ». yasabye abahinzi ko izo ari ingaruka bagomba kumenya, bakamenya ko kuvanga imiti bagomba kubahiriza ibipimo byagenwe.
Mukansengimana Yvonne ahinga ibigoli kuri site ya Ruhama iri mu murenge wa Rukira, yagize ati « twarwanyaga nkongwa ariko ntabwo twari tuzi igipimo twakoresha, urabona ko n’ibigoli inaha byari byarabanje kubabuka kubera ikibazo cyo kutamenya igipimisho, umuti wabaye mwinshi. Nkongwa y’uyu mwaka ntago imeze nkiyo umwaka ushize, ubu yaratwibasiye cyane, ibigoli byapfuye kuva mu butaka bigeze nko muri santimetero 3, nkogwa iba yabyinjiyemo. Ubundi twateraga inshuro 3 ariko ubu byarakabije dushobora kuzatera kugeza ku nshuro 5. Ibi twigishijwe bishobora kuzaturwanyiriza iyi nkongwa ikavamo ».
Umuyobozi w’Ishami ry’Ubuhinzi-Bworozi n’Umutungo Kamere mu karere ka Ngoma, Mudahemuka Innocent, yavuze ko iki cyonnyi cya nkongwa idasanzwe kibabangamiye cyane nk’abantu bari mu gisata cy’ubuhinzi. Ariko ngo kuva nkongwa idasanzwe yakwaduka bafashe ingamba zo kunganira abahinzi babigisha uburyo bayirwanya, kuko hari byinshi batari bazi. Kuko abenshi batari baziko bagomba gutera umuti inshuro zirenze imwe, kuvanga imiti kuko iyo uteye mwinshi byangiza amababi, ko iyo umaze gutera imvura ikagwa uwo muti uhita uba ipfabusa bigasaba yuko ubanza ukareba uko ikirere kimeze no gutera mu gitondo cyangwa ni mugoroba izuba ritarava cyangwa ryarenze kuko iyo riva nkongwa yihisha ntuyibone.
Uyu muyobozi yanashimiye Hinga weze, umushinga watangijwe ku bufatanye na RAB ku nkunga y’Umuryango w’Abanyamerika wita ku iterambere mpuzamahanga (USAID), ukaba ugamije kuzamura mu buryo burambye umusaruro w’abahinzi bato, kuzamura imirire myiza y’abagore n’abana no kongera imbaraga mu buhinzi buhangana n’imihindagurikire y’ikirere; kuko yaje kubafasha kurwanya iki cyonnyi. Ndetse ika yaranatumye umusaruro wiyongera. Aho yagize ati « Hinga Weze ni umufatanyabikorwa mwiza nkuko abahinzi nabo babyivugira uretse no kuba umusaruro w’ibigoli wariyongereye wanabaye na mwiza. Iyo hatagize ibindi bibazo bivukamo ikigereranyo cy’umusaruro w’ibigoli uboneka mu karere ka Ngoma ni toni 3,5 kuri hegitali.
Umukozi ushinzwe ibikorwa by’umushinga Hinga Weze mu karere ka Ngoma na Bugesera, David Kiiza, yavuze ko bateguye iki gikorwa mu buryo bw’ubukangurambaga kuko nkongwa idasanzwe yari ikomeje kugira imbaraga kandi ikangiza umusaruro w’abahinzi, bazana imiti bigisha abahinzi uko ikoreshwa.
Muri aka karere ka Ngoma, uyu mushinga umaze gukora iki gikorwa kuri site ya Ruhama ifite ubuso bungana na hegitali 220 ; Mugesera, kuri koperative ifite ubuso bwa hegitali 200 na Rukumbeli kuri site yo mu Rwuri ifite ubuso bwa hegitali 300.Iki gikorwa kikaba gikomeje kuko bafite amasite 82 batoranyije bagomba gukurikirana afite hegitali zirenga 7000.


text:
Abagabo: Dore ibitera kugira intege nke mu gutera akabariro n’ibyo ugomba kwirinda ngo bitazakubaho
Hari abagabo bagera mu gihe cyo gutera akabariro, bagacika intege mu gihe gito. Ese biterwa niki?
Uburyo bw’imyororokere ku bagabo no kugira imbaraga bigendana n’imyaka. Uko umugabo agenda abura imbaraga mu buzima busanzwe (ari gusaza), ni na ko no mu buriri bigenda bigabanuka gusa bigaterwa n’impamvu nyinshi. Ese kuki ucika intege cyane ku buryo bukabije? Ni iki wakora?.
Uko umugabo yakoranaga imbaraga mu myaka y’ubuto bwe, ntabwo zizigera zigaruka. Uko ari gukura ni ko byose bizahinduka. Umuforomokazi witwa Gifti Dahosa abinyujije ku mbuga nkoranyambaga ze, yatangaje impamvu nyamukuru zituma abagabo benshi bacika intege ku buryo bukabije anatanga inama zikomeye.
Uyu mugore yavuze ko imbaraga nke zo mu gitanda ziterwa no kutagira imisemburo ihagije ya Testosterone, kutaryama bihagije, umunaniro, ibibazo byinshi, kugira ibiro byinshi no kuba umuntu anywa itabi cyangwa inzoga. Mu nama uyu muforomokazi yatanze harimo kuba abantu bamaze kumenya ko bafite iki kibazo batakwiriye kugira impungenge na cyane ko biterwa n’uko yahuye n’izo mpamvu mu buzima bwe, bityo akaba agomba kumenya icyo gukora.
Mu nama yatanze Gifti yavuze ko abagabo bameze batyo basabwa kujya bakora imyitozo ngororamubiri ihoraho, kurya indyo yuzuye, kwirinda itabi n’ibindi bintu bifite aho bihuriye na ryo. Yavuze ko kandi abantu basabwa kumenya gukoresha uburyo bwose bafite bakamenya kwirinda no kurinda ubuzima bwabo.


text:
Ni kenshi abantu bibaza ikiba mu mubiri w’umuntu igihe asinziriye n’igishobora kumubaho mu gihe atabonye umwanya uhagije wo gusinzira, icyakora ubasha gusoma iyi nkuru dukesha The Economist, aragera ku musozo yashize amatsiko kuri ibyo bibazo.
Gusinzira bigenzurwa n’impinduka mu mubiri, mu mutwe no mu myifatire bibaho nyuma ya buri masaha 24 cyangwa n’icyagereranywa n’isaha karemano iba mu muntu (horologe biologique).
Aha umuntu aba ashobora kwimenyereza gukora igikorwa runaka ku isaha imwe, bikagera aho umubiri we ubimenyera bikabaho bitagombeye kureba ku isaha isanzwe nk’amasaha umuntu abyukiraho cyangwa asanzwe akoreraho indi gahunda.
Mu masaha y’ijoro igihe hari umwijima, ubwonko burekura umusemburo witwa “melatonine” ukora imirimo yawo kugeza igihe aho umuntu aherereye hongeye kugera urumuri.
Habaho ibyiciro nibura bine umuntu ashobora gusinziramo kandi akabicamo nibura inshuro enye cyangwa eshanu mu gihe cy’ijoro.
Bibanzirizwa no kuba umuntu yari ari maso ariko mu wundi mwanya ugasanga arasinziriye. Umutima ugatangira gutera gahoro gahoro n’uburyo umuntu ahumekamo, urugero bwariho bukagabanuka kimwe n’ubushyuhe bw’umubiri. Imikaya na yo ihita imera nk’iyahondobereye igacika intege.
Habaho ikindi cyiciro cyo gusinzira kizwi nka “delta sleep”, ni cyo bivugwa ko umuntu aba arimo iyo yashyizweyo ari nabwo uturemangingo tw’umuntu dutanga imisemburo ifasha umuntu gukura haba mu by’ubwenge cyangwa gukura kw’ingingo z’umubiri, imikaya ndetse n’amagufwa mu buryo bw’umwihariko.
Muri iki cyiciro umubiri unaboneraho kwiyubaka aho umuntu yahuye n’ikimwangiza hakabasha kwisubiranya kugeza bimwinjije mu cyiciro cya kane cyo kurota.
Kurota bibaho biturutse ku binyabutabire bikorwa n’umubiri w’umuntu ugasa n’uwafashwe n’ikinya by’igihe gito.
Uretse kuba muri izo nzozi nta kindi tuba dushobora gukora, muri uwo mwanya bivugwa ko ubwonko buba buri gukora ndetse bukabihuriraho n’amaso kabone nubwo yaba afunze.
Ubushakashatsi bugaragaza ko umuntu amara kimwe cya gatatu cy’ubuzima bwe bwose asinziriye ndetse abagira amahirwe yo kurama ngo bamara imyaka ibarirwa hagati ya 25 na 30 basinziriye.
Uburyo bw’imibereho bugezweho n’ikoranabuhanga rikataje, bijyana no gutuma benshi bisanga mu kibazo cy’umuhangayiko n’agahinda gakabije; biri mu bituma abantu b’iki gihe basinzira umwanya muto cyane abandi bukaba bwanabakeraho badasinziriye ku buryo hagaragara itandukaniro rinini ugereranyije n’abo mu kinyejana gishize.
Gusinzira igihe kiri munsi y’amasaha arindwi ku munsi, biri mu biza ku isonga mu bisunikira abantu kwisanga bugarijwe n’uburwayi butandukanye ku buryo bishobora no kubagabanyiriza igihe bari kuzarama.
Abantu bagirwa inama yo kugira umwanya uhagije wo gusinzira mu kwirinda izo ndwara no kwiyongerera icyizere cyo kubaho igihe kirekire.


text:
Mu gihe cyo hambere wasangaga umuntu utekeshejwe ahantu hari amakoro yarabifataga nk’aho ababyeyi be bamwanga kuko wasangaga hatera kubera ko no kuhahinga byasaga n’ibidashoboka.
Aya mabuye yakunze kujya yifashishwa mu bwubatsi no kuzitira imirima yabo ariko bigakorwa mu buryo budateye imbere kuko wasangaga hari amabuye batashoboraga kumena ngo akoreshwe kubera ubunini bwayo n’ibikoresho bakoreshaga bidateye imbere, bigatuma kubyaza umusaruro ayo masambu bibagora no mu gihe cyo kuyagurisha bakaba barahendwaga cyane.
Kuri ubu siko bikimeze kuko umuntu ufite umurima urimo amakoro usanga aba ashakishwa n’abifite ngo bamugurire. Kuri ubu amakoro asigaye akorwamo amabuye meza yo kubakisha n’imitako kandi ugasanga ibikoresho bikorwamo bihenze kandi biramba cyane.
Hari ba rwiyemezamirimo bashinze inganda ziyakoramo amatafari yo kubakisha ndetse n’ibisigazwa byayo nabyo bikabyazwa umusaruro kuko hakurwamo icyo umuntu yagereranya n’icyondo ariko kiba gikomeye ku rwego rugereranywa na sima.
Umuyobozi wa sosiyete, CAMOSAG Ltd, Byazayire Kitoko avuga ko atangira uyu mushinga byari bigoranye ko hari abatarumvaga ibyo akora, ku buryo hari n’abamubwiraga ko ibyo akora ari nko gutwika amafaranga yabuze icyo akoresha.
Bwa mbere, ngo yaguze umurima n’umuturage wawumwingingiraga kuko yari yarabuze umuguzi bitewe n’uko wari wuzuyemo amakoro.
Yagize ati “Njya gutangira gutunganya amabuye y’amakoro nyakoramo ibikoresho by’ubwubatsi, nabanje kugura umurima wari warabuze abakiliya kubera ko urimo amabuye y’amakoro menshi. Urebye amafaranga nawuguze yari make ugereranyije n’ayo wari kugura utarimo ayo makoro kuko byagaragaraga ko byagorana kuwutunganya udafite ubushobozi.”
Yakomeje agira ati " Natangiye ncukura ayo mabuye yari yuzuye muri uwo murima, mfite umukozi umwe n’imashini imwe gusa. Umukozi yamaze nk’amezi atatu aconga amabuye mwishyura ariko ntarabona umuguzi.”
Byazayire kuri ubu afite imashini umunani zitunganya ayo mabuye, sosiyete ifite abakozi 45 barimo aba buri munsi na nyakabyizi.
Yavuze ko aho bavanye amakoro, bahita bahahinga bakabyaza umusaruro, bitandukanye na mbere.
Yagize ati “Natangiye nkoresha inyundo mu gutunganya aya makoro, ariko ubu mfite imashini zigera ku munani, nabashije kugura imodoka imfasha mu ngendo n’indi itwara ibyo nkora ku isoko. Naguze ubutaka bunini, ntuye heza kandi nakoresheje aya mabuye iwanjye n’ibindi.”
Bamwe mu baturage baturanye n’inganda zitunganya amakoro, bavuga ko izo nganda zahinduye ubuzima bwabo.
Uwumuremyi Clautilde yagize ati"Nka mbere umubyeyi iyo yaguhaga umurima mu makoro nk’aya wabyakiraga nabi ukumva ko akwanga ari nko kukuvuma. Ubu amakoro yabaye imari kuko mfitemo akazi kampemba neza, nkabonera umuryango wanjye ibibatunga na mituweli. Ubu naguze inka mbikesha umushara bampemba."
Nduwimana Faustin na we yagize ati "Nkora mu ruganda rutunganya amakoro niho nkura ibitunga umuryango wanjye, naguze inka ubu ngize eshatu, ndihira abana amashuri biga neza, mbona mituweli ku gihe, ibi byose mbikesha amakoro yahindutse imari ikomeye.”
Mu Karere ka Musanze haboneka inganda zirenga 10 zitunganya amabuye y’amakoro akorwamo amatafari y’ubwubatsi, umusenyi, garaviye, amapave n’ibindi.
Abahanga mu bwubatsi bemeza ko inzu yubakishijwe amakoro yatunganyijwe neza ishobora kuramba inshuro eshanu kurusha iyubakishijwe amatafari asanzwe kuko ishobora kumara imyaka irenga 150.


text:
André Sebatware
« Ukuri niyo nkingi y’ubumwe bw’abanyarwanda » : André Sebatware arasubiza Aphonse Munyandamutsa
By André Sebatware on 18 mai 2018
Uzangaye guhera, ntuzangaye gutinda (André Sebatware) Ku nyandiko yasohowe n’uwitwa Alphonse Munyandamutsa, ngo yasesenguraga ibyo Madeleine Bicamumhaka yibazaga ku biganiro Ndahayo yagiranye na Ngarambe kuri Radiyo Ishakwe, ku byerekeye ubukonde mu “Majyararuguru y’Uburengerazuba” (Ruhengeri na Gisenyi). Ibiramambu nasanze ahanini ari iharabika, isebanya no kucyatsa aka Semuhanuka. Mu bisubizo byanjye ndibanda ku bimvugwaho n’ibindi nsanga ari […]
Posted in Ahabanza, Amakuru | Tagged Alphonse Munyandamutsa, André Sebatware


text:
>> The season of Christmas
Amasomo yo ku munsi wo Kwigaragaza kwa Nyagasani, A
Isomo rya mbere : Iz 60, 1-6
Isomo ryo mu gitabo cy’Umuhanuzi Izayi
1Yewe Yeruzalemu, haguruka ubengerane kuko urumuri rwawe ari nguru, kandi ikuzo ry’Uhoraho rikaba rikurasiyeho! 2Nyamara dore umwijima utwikiriye isi, n’icuraburindi ribundikiye amahanga; ariko wowe Uhoraho azakurasiraho, n’ikuzo rye rikubengeraneho; 3Amahanga azagana urumuri rwawe, abami basange umucyo ukurasiyeho. 4Kebuka impande zose maze witegereze: dore bose barakoranye baje bakugana, abahungu bawe baturutse iyo bigwa, n’abakobwa bawe baje bahagatiwe.
5Nuko uzabirebe maze unezerwe, umutima wawe wisimbize utaratswe n’ibyishimo, kuko ari wowe bazazanira ubukire bwo hakurya y’inyanja, n’umutungo w’amahanga ukazataha iwawe. 6Amashyo y’ingamiya azakuzuranaho, ingamiya zikiri nto z’i Madiyani n’i Eyifa; abantu bose b’i Saba bazaza bikoreye zahabu n’ububani, kandi baze baririmba ibisingizo by’Uhoraho.
Kuzirikana : Zab 72 (71), 1-2, 7-8, 10-11, 12-13
ZABURI
- Inyik/ Nyagasani, abami bose bazapfukama imbere yawe,
- amahanga yose akuyoboke.
- Mana, umwami umwegurire ubucamanza bwawe,
- uwo mwana w’umwami umutoze ubutabera bwawe;
- acire umuryango wawe imanza ziboneye,
- kandi arengere n’ingorwa zawe.
- Mu gihe cye ubutabera buzasagamba,
- n’amahoro asesure mu mezi atabarika.
- Azategeka kuva ku nyanja kugera ku yindi,
- avane ku Ruzi ageze ku mipaka y’isi.
- Abami b’i Tarishishi n’ab’ibirwa bazamutura,
- abami b’i Seba n’ab’i Saba bamurabukire.
- Abami bose bazapfukama imbere ye,
- amahanga yose amuyoboke.
- Azarokora ingorwa zitakamba,
- n’indushyi zitagira kirengera.
- Azagirira ibambe ingorwa n’utishoboye,
- aramire ubuzima bwabo.
Isomo rya kabiri : Ef 3, 2-3a. 5-6
Isomo ryo mu ibaruwa Mutagatifu Pawulo Intumwa yandikiye Abanyefezi
Bavandimwe, 2ngira ngo mwamenye ingabire Imana yampaye ku buntu ari mwe ibigirira, kugira ngo isohoze umugambi wayo, 3aikampishurira ibanga ryayo. 5Iryo banga Imana ntiyigeze iribwira abantu bo hambere, nk’uko ubu imaze kurihishurira intumwa zayo ntagatifu n’abahanuzi bayo, ku bwa Roho Mutagatifu. 6None dore n’abanyamahanga na bo bemerewe gusangira umurage umwe natwe, bakaba ingingo z’umubiri umwe hamwe natwe, kandi bakabona uruhare ku isezerano rimwe hamwe natwe muri Kristu Yezu, babikesha Inkuru Nziza.
Ibango-ndirimbo ribanziriza Ivanjili : Mt 2,2
Alleluya Alleluya.
- Twabonye inyenyeri ya Nyagasani mu burasirazuba,
- none tuje kumuramya.
Alleluya.
Ivanjili Ntagatifu : Mt 2, 1-12
+ Amagambo yo mu Ivanjili ntagatifu uko yanditswe na Matayo
1Yezu amaze kuvukira i Betelehemu ya Yudeya ku ngoma y’umwami Herodi, abanyabwenge baturutse iburasirazuba baza i Yeruzalemu 2babaza bati «Umwami w’Abayahudi uherutse kuvuka ari hehe ? Twabonye inyenyeri ye mu burasirazuba, none tuje kumurarnya.» 3Urnwami Herodi abyumvise akuka umutima, we na Yeruzalemu yose. 4Akoranya abatware bose b’abaherezabitambo n’abigishamategeko b’umuryango, abasiganuza aho Kristu yagombaga kuzavukira. 5Baramusubiza bati «Ni i Betelehemu ya Yudeya; kuko ari byo umuhanuzi yanditse ati 6’Nawe Betelehemu, umusozi wo muri Yudeya, si wowe giseswa mu migi yaho yose; kuko ari wowe uzaturukaho umutware uzaragira umuryango wanjye Israheli’.» 7 Nuko Herodi atumiza ba banyabwenge rwihishwa, abasiganuza igihe inyenyeri yabonekeye, 8abohereza i Betelehemu ababwira ati «Nimugende mubaririze i by’uwo mwana; maze nimumubona muzabimenyeshe kugira ngo nanjye njye kumuramya.»
9Bamaze kumva amagambo y’umwami baragenda. Nuko ya nyenyeri bari baboneye mu burasirazuba ibajya imbere, irinda igera hejuru y’aho umwana yari ari irahahagarara. 10Ngo babone inyenyeri barishima cyane. 11Binjiye mu nzu babona umwana na nyina Mariya; nuko barapfukama baramuramya. Hanyuma bapfundura impago zabo bamutura zahabu, ububane n’imibavu. 12Cyakora baburirwa mu nzozi kudasubira kwa Herodi, banyura indi nzira basubira mu gihugu cyabo.


text:
Inyigisho yo ku wa kane w’icyumweru cya mbere cya Adventi, 01 Ukuboza 2016
Amasomo : Izayi 26,1-6 ; Zaburi : Zab 117(118) ; Matayo 7,21.24-27
Muri iyi minsi yo mu ntangiriro za Adventi dukomeje kumva uburyo umuhanuzi Izayi yahanuriraga Israheli ayikangura, ayihumuriza kandi ayikumbuza Umucunguzi. Byari mu kwemera kwa Israheli ko Messia, bisobanura Kristo, ni ukuvuga uwasizwe amavuta n’Uhoraho, ko igihe azazira, hazabaho igihe cy’amahoro arambye, azira iherezo. Buri muyisraheli yabaga ategereje icyo gihe nk’uko impunzi zitegereza gutaha mu gihugu cyazo. Mu bibazo byinshi Israheli yanyuzemo mu mateka yayo, birimo ubuhunzi, kujyanwa bunyago (kujyanwa bunyago cyari icyago cyagwiriraga igihugu cyigaruriwe n’ikindi nyuma yo gutsindwa intambara ab’ubu tutashobora kwiyumvisha neza kuko ntaho bikiba ku buryo bweruye), ubukoloni bw’ibihugu by’ibihangange nka Babiloni, Persi, Roma, rubanda rwari rutegereje umwami uzaza ari akataraboneka. Ariko abenshi bakiyumvisha ko azaza ameze nk’umwami Dawudi watsinze abanzi, agakoloniza uduhugu twari dukikije Israheli. Biyumvishaga ko hazaza uzigarurira isi yose kuri ubwo buryo. Nyamara hakaba n’abandi bake bumvaga ko ububasha bwa Messia atari ubw’abanyamaboko b’isi. Bakumva ko amahoro uwo mwami azazana atari ay’intwaro no guhaka ibihugu, ahubwo ari ayo kubohoka ku mutima no ku mubiri kugira ngo babashe gusingiza Uhoraho nta nkomyi.
Isezerano ry’Uhoraho ntirihera, igisubizo cyaratinze kiraza. Uwo Mwami yaje ari Yezu, Umwami w’urukundo n’impuhwe, Umwami w’ubutabera n’amahoro, abari bategereje umurwanyi banga kumwemera, bimuviramo kwicwa abambwe ku musaraba. Uwo mwami ni we buri mwaka twitegura guhimbariza kuvuka, kuvuka kwatangiye amateka amaze imyaka irenga 2000. Uwo mwami kandi nk’uko yabidusezeranyije ahorana natwe, adusura igihe cyose twemeye kumwakira, ariko cyane cyane mu kwemera kwacu tuzi ko azaza mu ikuzo gucira imanza abazima n’abapfuye, n’ubwo tutazi umunsi n’igihe.
Nguko ukwitegura Adventi idukangurira. Umukristu yihatira kuba neza kuri iyi si ariko azi neza ko imirimo ye ya buri munsi, ibyishimo n’imibabaro, ububasha bw’abanyamaboko, imibabaro y’abibagiranye,… atari byo bifite ijambo rya nyuma ku buzima bwe n’ubw’ibyaremwe. Ariko n’ubwo atari byo bifite ijambo rya nyuma, si ukuvuga ko nta cyo byongera cyangwa bigabanya ku iherezo ryiza cyangwa ribi rye n’iry’abavandimwe ndetse n’iry’ibyaremwe byose. Icyerekezo cyiza tugomba kugihitamo none ; ireme ry’ubuzima bwacu, bwaba ubwa none cyangwa ubw’iteka twemera rigizwe n’ibyo dukora ubu, rigizwe mbere na mbere n’urukundo tubikorana kuko ari rwo rwonyine rutazashira.
Ibyo ni byo ivanjili ikomozaho mu mvugo y’amarenga idushishikariza kubaka ku rutare aho kubaka ku musenyi. Aya magambo y’ivanjili ya none Yezu yayavuze yanzura inyigisho ndende dukunze kwita mu kinyarwanda ko ari iyatangiwe hejuru y’umusozi, ubwo yateruraga agira ati : « Hahirwa abakene ku mutima, hahirwa… » agakomeza n’abandi bahire, agatanga n’izindi nyigisho nyinshi. Ni umutwe wa gatanu, uwa gatandatu n’uwa karindwi w’ivanjili uko yanditswe na Matayo. Ni inyigisho ndende ivuga uko uwemera yagombye kwihatira kubaho. Gukurikiza ibyanditsemo ni ko kubaka ku rutare, kubikurikiza, ni byo birinda ubuzima bwa muntu kuyoyoka kubera kubura Imana kandi ari cyo yaremewe.
Umucunguzi dutegereje rero agakiza atuzaniye ni ako ngako : abashaka ubuzima nyabwo, buzira iherezo, abashaka ko ukubaho kwabo kuri iyi si kuba intango yo kubona Imana no kubana na yo, abashaka by’ukuri igisobanuro cy’uku kubaho, rimwe na rimwe usanga kuzuye imibabaro, cyangwa yaba mike byose bikaba nk’aho birangiririra mu busa, mu mva no mu gushanguka,… bene abo igisubizo ngiki nk’uko Imana yakiduhaye : Umwana agiye kutuvukira, ni Yezu, Imana ikiza.
Nitumwumve tubeho.
Padiri Jean Colbert NZEYIMANA


text:
Kuri iyi tariki ya 22 Ukwakira buri mwaka, Kiliziya yagennye ko twibuka Mutagatifu Papa Yohani Pawulo wa II. Ni umwanya wo kuzirikana ku murage yadusigiye, ndetse no ku butumwa bukomeye yasigiye isi muri iyi myaka ya vuba. Ubuzima bwe butwibutsa byinshi byamuranze, n’ubu bigikomeza gufasha Kiliziya. Mutagatifu Papa Yohani Pawulo wa II, ni umwe mu batagatifu bagaragaje ibikorwa by’indashikirwa muri ibi bihe bya vuba, kandi wakunzwe cyane bitewe n’ibikorwa byamuranze.
Muri iyi nyandiko, nifuje kugaragaza bimwe mu byamuranze mu buzima bwe, twakwigiraho. Nyuma yo kugaragaza ubuzima bwe n’intego ye ya gishumba, ndaza kuvuga ku ngingo zigera kuri 7, zifite icyo zitwigisha muri ibi bihe byacu: Mutagatifu Papa Yohani Pawulo wa II ni intangarugero mu muryango avukamo, ni inshuti y’urubyiruko, umujyanama w’ingo, inkunzi y’amahoro, intumwa y’Impuhwe z’Imana, yakundaga kwiyambaza umubyeyi Bikira Mariya, kandi ntahweme kurangamira Yezu kristu mu Isakaramentu ritagatifu ry’Ukaristiya. Mu gusoza ndaza gukomoza ku ngendo ze za gitumwa, nk’umushumba wamamaje Inkuru Nziza mu mahanga yose, kugeza na hano mu Rwanda.
I. Ubuzima bwa Mutagatifu Papa Yohani Pawulo wa II
Amazina ya Mutagatifu Papa Yohani Pawulo wa II ni Karoli Yozefu Woyitila (Karol Józef Wojtyla), akaba yaravukiye mu gihugu cya Polonye, mu mujyi muto witwa Wadowici, kuwa 18 Gacirasi 1920; twizihiza isabukuru y’amavuko ku itariki ya 18 Gicurasi. Ababyeyi be ni Karoli Woyitila (Karol Wojtyla) ari we se, na Emiliya Kacizorowasika (Emilie Kaczorowska) ari we nyina.
Dore amatariki yaranze ibihe bikomeye by’ubuzima bwe:
- Umukristu: Karoli Woyitila yahawe Isakaramentu rya Batisimu kuwa 20 Kamena 1920, muri kiliziya ya Wadowici, maze ahabwa izina rya Yozefu (Józef). Ukaristiya ya mbere yayihawe afite imyaka 9, ahabwa Isakaramentu ry’Ugukomezwa afite imyaka 18.
- Umupadiri: Kuwa 1 Ugushyingo 1946 niho yahawe ubupadiri mu biganza bya Karidinali Adamu Stefano Sapiyeha (Cardinal Adam Stefan Sapieha).
- Umwepiskopi: Ubwepiskopi yabuhawe kuwa 28 Nzeri 1958, maze kuva kuri iyo tariki kugeza kuwa 13 Mutarama 1964, ahabwa Inkoni y’ubushumba yo kuyobora Diyosezi ya Ombi, abihuza no kuba Musenyeri ufatanyije (Auxiliaire) n’Umwepiskopi wa Karakoviya.
- Arkiyepiskopi: Kuva kuwa 13 Mutarama 1964 kugeza kuwa 29 Ukuboza 1978 yabaye Arkiyepiskopi wa Karakoviya (Cracovie)
- Karidinali: Ni Mutagatifu Papa Pawulo wa 6 wamugize umukaridinali kuwa 26 Kamena 1967.
- Papa, Umwepiskopi wa Roma n’Umushumba wa Kiliziya Gatolika ku isi :
- Karoli Yozefu Woyitila yatorewe kuba Papa kuwa 16 ukwakira 1978, afite imyaka 58 y’amavuko, maze ahitamo izina rya Yohani Pawulo wa II, asimbuye Papa Yohani Pawulo wa I, utaratinze ku ntebe y’umusimbura wa Petero.
– Umuhango wo kumwimika nk’umusimbura wa Mutagatifu Petero Intumwa wabaye kuwa 22 Ukwakira 1978, maze aba abaye Papa wa 264 wa Kiliziya Gatolika.
– Papa Yohani Pawulo wa II, ari mu ba Papa bamaze igihe kinini kuko yatabarutse kuwa 2 Mata 2005, ari kuwa gatandatu i saa tatu n’iminota 37 za nimugoroba , amaze imyaka 26, amezi 5 n’iminsi 17.
- Umuhire: Papa Yohani Pawulo wa II yashyizwe mu rwego rw’Abahire na Papa Benedigito wa 16, kuwa 1 Gacurasi 2011
- Umutagatifu: Papa Yohani Pawulo wa II yashyizwe mu rwego rw’Abatagatifu na Papa Fransisko, kuwa 27 Mata 2014
II. Intego ya Gishumba ya Mutagatifu Papa Yohani Pawulo wa II
Intego ya Gishumba Papa Yohani Pawulo wa 2 igira iti: “Ndi uwawe wese“, (mu kilatini: “Totus Tuus“, mu gifaransa:”Tout à toi“, mu cyongereza: “Totally Yours“). Ni intego yerekeje ku Mubyeyi Bikira Mariya.
III. Iby’ingenzi mu byaranze ubuzima bwa Mutagagatifu Papa Yohani Pawulo wa II
Mutagatifu Papa yohani Pawulo wa II twamwigiraho byinshi, kuko ubuzima bwe bukubiyemo inyigisho nyinshi, zijyanye n’ibyamuranze mu buzima bwe. Mbere na mbere turabanza kureba ibyamuranze mu mibereho ye mbere y’uko ajya mu buzima bwa Gisaseridoti. Mu ngingo zikurikira turareba ibyamuranze mu butumwa bwe nk’Umusaseridoti, yita ku rubyiruko, agira inama Ingo, yimakaza amahoro, yamamaza impuhwe z’Imana, ibyo byose akabikora yisunze umubyeyi Bikira Mariya kandi avoma imbaraga muri Ukaristiya.
- 1. Mutatifu Papa Yohani Pawulo wa II yabaye intangarugero mu muryango yavukiyemo
Mutagatifu Papa Yohani Pawulo wa II yaragaragaje ukwemera kutajegajega muri Nyagasani, kuva akiri muto, akarangwa no kwitangira abandi, kugeza naho yakwemera guhara ubuzima bwe. Ibyo byamuranze kuva akiri muto mu muryango avukama, kandi ni nabyo byakomeje kumuranga mu buzima bwe, ku buryo budasanzwe mu murimo we wa Gishumba nka Papa. Koko nk’uko abanyarwanda babivuga “isuku igira isoko”, nta mugayo kuko avuka mu muryango w’abagerageje gutunganira Imana.
Kuwa 11 werurwe 2020, Diyosezi ya Karakoviya yatangaje itangira ry’urugendo rw’ishyirwa mu rwego rw’Abahire ku babyeyi be Emiliya na Karoli Wotitila.
Papa Fransisko yatangaje urugendo rwo gushyira mu rwego rw’Abahire ababyeyi ba Mutagatifu Papa Yohani Pawulo wa II muri Gicurasi 2020. Papa yafunguye urwo rubanza kuwa 7 Gicurasi 2020, mu Gitambo cya Misa cyaturiwe aho avuka, muri Bazilika ya Wadowici.
Urugo avukamo, Mutagatifu Papa Yohani Pawulo wa II, rwamubereye Iseminari yo mu rugo. Avuka mu rugo rw’abana batatu. Mukuru we, Edimundi, wari umuganga, yapfuye afite imyaka 26 y’amavuko. Mushiki we Olga, we yapfuye amaze iminsi mike avutse. Nyina Emiliya, wari umukristukazi w’intangarugero, warerewe mu babikira, yapfuye azize indwara y’umutima afite imyaka 45, kuwa 13 Mata 1929. Mutagatifu Yohani Pawuro wa II, yari akiri umwana muto w’imyaka 9. Se, wari umusirikare, ariko akaba umukristu ukomeye, ubuzima bwe bw’ubupfakazi yabutangiye kwita ku muhungu we wari ukiri muto. Uwo mubyeyi, yari asigaranye, nawe yamubuze ari umusore w’imyaka 22, kuko yapfuye mu ntambara ya 2 y’isi, kuwa 18 Gashyantare 1941.
Papa Yohani Pawulo wa II, igihe yasuraga Paruwasi avukamo, muri Kamena 1999, avuga ku babyeyi be, yagize ati “Sinakwibagirwa impano ikomeye y’urukundo mwagaragarizaga ikiremwa muntu no guhangayikira ubuzima.”
N’ubwo nyina yapfuye akiri muto, nta washidikanya ko yamuhaye impamba yamufashije mu buzima bwe bwose.
Se nawe wamusigaranye akiri muto, yari umugabo mwiza ariko utajenjetse, ufite ukwemera guhamye muri ibyo byago byose yagiye ahura nabyo, ndetse no mu bihe by’intamaba z’isi, iya mbere n’iya kabiri. Niwe wakomeje gufasha umuhungu we yari asigaranye wenyine, maze amufasha kubaka indangagaciro zamuranze mu buzima bwe bwose, amutoza uko yitwara mu buzima, indangagaciro zo kuba inyangamugayo no kuba umunyakuri, kwitanga, ndetse no gukunda umubyeyi Bikira Mariya. Ibyo bibazo byose banyuzemo ntabwo byigeze bituma acogora mu guharanira gutunganira Imana.
- 2. Mutatifu Papa Yohani Pawulo wa II yabaye inshuti y’urubyiruko
Mutagatifu Papa Yohani Pawulo wa II yabaye inshuti idahinyuka y’urubyiruko, ku buryo nta washidikanya kuvuga ko yari afite impano yo gukunda urubyiruko. Ibyo yagiye abigaragaza mu nyandiko ze, mu mbwirwaruhame yagiye avuga mu kwakira abakristu (audiences), mu nyigisho ze igihe cy’indamutso ya Malayika, ndetse no mu ngendo za gitumwa yagiye akora mu bihugu byose yagiyemo, ntabwo yibagirwaga kugira icyo abwira urubyiruko. Mu rwego rwo kwita ku rubyiruko yagiraga ati: “Urubyiruko ntirugomba gufatwa nk’urwananiranye, ahubwo rugomba gufungurirwa inzira y’ubwigenge, rugatozwa gukurikira inzira ya Yezu Kristu”.
By’umwihariko, amateka ya Kiliziya ntazibagirwa ko ari we watangije amahuriro mpuzamahanga y’urubyiruko (JMJ), ahuza urubyiruko rw’isi yose, ndetse akaba yarageze muri Diyosezi z’isi yose, aho urubyiruko ruhurizwa hamwe ngo rusenge, rwigishwe kandi ruzirikane ku butumwa butegurwa na Papa buri mwaka bukohererezwa urubyiruko. Ayo mahuriro y’urubyiruko yatangijwe na Papa Yohani Pawulo wa 2 mu mwaka wa 1986, kuko yifuzaga kwiyegereza urubyiruko, yifashishije ayo mahuriro, kugira ngo arugaragarize icyizere Kiliziya irufitiye, kandi arukomereze ukwemera, anarufashe gukomera ku nyigisho ruvoma mu Ivanjili ya Yezu Kristu.
Igitekerezo cy’ayo muhuriro y’urubyiruko cyaturutse kuri Yubile yo mu mwaka wa 1983 ushyira uwa 1984, umwaka bise “Umwaka Mutagatifu w’Ugucungurwa”. Urubyiruko rugera ku bihumbi magana atatu (300.000) rwitabiriye, ruturutse impande zitandukanye z’isi maze rwakirwa mu miryango hafi ibihumbi bitanndatu (6000), kugira ngo rushobore kwitabira iyo Yubile mpuzamahanga y’urubyiruko. Kuwa 22 Mata 1984, niho Mutagatifu Papa Yohani Pawulo wa 2, yahaye urubyiruko impano y’umusaraba, bita “umusaraba wa Forum“, umurage yahaye urubyiruko nk’ikimenyetso cy’urukundo, ukwizera n’ukwemera biruhuza na Kristu wazutse.
Ihuriro rya mbere ryabereye i Roma kuwa 23 Werurwe 1986, ku cyumweru cya Mashami, rifite insanganyamatsiko igira iti: “Nimuhore mwiteguye guha igisubizo umuntu wese uzagira icyo ababaza ku byerekeye ukwizera kwanyu” (1 Pet 3, 15). Muri iryo huriro rya mbere, niho bamwise “Umupapa w’urubyiruko”, niho kandi yatumije urubyiruko rw’isi yose mu Ihuriro ry’urubyiruko rw’isi yose i Riyo ya Janeyiro, muri Arijentine.
- 3. Mutatifu Papa Yohani Pawulo wa II yabaye umujyanama umujyanama w’ingo
Mutagatifu Papa Yohani Pawulo wa II yagize “urugo”, “umuryango”, inkingi shingiri y’Iyogezabutumwa ryose. Sinodi ya mbere y’Abepiskopi yatumije yabaye Sinodi ivuga ku “muryango”. Iyo Sinodi y’Abepiskopi yabaye kuva kuwa 26 Nzeri kugeza kuwa 25 Ukwakira 1980, ikaba yaragombaga kuvuga ku “Rugo rwa Gikristu”. Ibaruwa ya Gishumba iherekeza iyo Sinodi, isaba Kiliziya kwita ku Muryango” (Familiaris Consortio), yasohotse kuwa 22 Ugushyingo 1981, ku munsi mukuru wa Kristu, Umwami.
Mutagatifu Papa Yohani Pawulo wa II niwe washimangiye imvugo y’uko « Urugo rw’abakristu » ari « Kiliziya y’imuhira » (Eglise domestique), muri iyo nyandiko ye yasohotse nyuma ya Sinodi ku Rugo rwa gikristu. Iyo nyito yatangajwe bwa mbere n’Inama Nkuru ya Vatikani ya 2, mu nyandiko yayo yitwa « Urumuru rw’Amahanga» (Lumen Gentium), numero ya 11, aho igira iti : « Ni ngombwa ko, biturutse ku ijambo n’urugero rwiza, muri iyo Kiliziya y’Urugo, ababyeyi babera abana babo intwari z’ukwemera, bakabafasho mu muhamagaro wa buri wese.
Mutagatifu Papa Yohani Pawulo wa II, ahamya ko urugo rwa gikristu, ari ishingiro rya Kiliziya : umugabo, umugore n’abana babo, bose hamwe bagize icyo yise « Kiliziya ntoya » (Ecclesiola), cyangwa « Kiliziya y’imuhira » (Eglise Domestique). Urugo rufite umwanya ukomeye mu kubaho kw’abantu. Ni rwo shingiro kamere ry’igihugu, ibindi byose byubakiraho : niho umuntu avukira, akurira, kandi abonera uburere nyamuntu bw’ibanze, agatora umuco w’abantu. Mu rugo niho hantu mbere na mbere amajyambere agaragarira cyangwa aburira.
Ntitwasoza iyi ngingo tutavuze ku “Mwaka mpuzamahanga wagenewe Umuryango”, umwaka wa 1994 watangajwe n’umuryango w’Abibumbye, aho Mutagatifu Papa Yohani Pawulo wa 2 yanditse Ibaruwa igenewe ingo, Ibaruwa yo kuwa 2 Gashyantare 1994.
- 4. Mutatifu Papa Yohani Pawulo wa II ni inkunzi y’amahoro
Mutagatifu Papa Yohani Pawulo wa II ni umwe mu ba Papa baharaniye amahoro. Ibyo bigaragarira mu Nyandiko ze mu butumwa yagiye atanga, bugenewe umunsi mpuzamahanga w’amahoro, wizihizwa ku itariki ya 1 Mutarama buri mwaka: Yanditse ubutumwa bugenewe amahoro bugera ku nyandiko 27, kuva mu mwaka wa 1979 kugeza mu mwaka wa 2005.
Ibanga ry’amahoro, kuri Mutagatifu Papa Yohani Pawulo wa II, ni uko “inabi tugomba kuyitsindisha ineza”. Ibyo yabitangaje mu butumwa yageneye umunsi mpuzamahanga w’amahoro wo mu mwaka wa 2005 (1 Mutarama 2005), aho agira ati “Ntugatume inabi igutsinda, ahubwo inabi ujye uyitsindisha ineza”. Papa yifashisha inyigisho ya Mutagatifu Pawulo Intumwa mu Ibaruwa ye yandikiye abanyaroma, umutwe wa 12, aho agira ati “Ntukareke inabi ikuganza, ahubwo inabi uyiganjishe ineza” (Rm 12, 21). Papa ashimangira ko “amahoro ari icyiza umuntu aronka ari uko aharanira ineza”, akifashisha indangagaciro z’urukundo, ubutabera, ineza… nk’ingagaciro zidatana n’amahoro.
Mu gusoza ubwo Butumwa yageneya umunsi mpuzamahanga w’amahoro wa 2005, bwasohotse kuwa 8 Ukuboza 2004, agira ati: “Abakristu bahamagariwe kugaragaza mu buzima bwabo urukundo, kuko nibwo buryo bwonyine buyobora ku butungane bwa buri wese kandi bwa bose, niyo moteri ifasha amateka kwerekeza ku kiri icyiza no ku mahoro nyakuri“.
- 5. Mutatifu Papa Yohani Pawulo wa II ni intumwa y’Impuhwe z’Imana
Mutagatifu Papa Yohani Pawulo wa II, mu butumwa bwe ku Mpuhwe z’Imana, yagaragaje ko “Abatuye isi batazagira amahoro, igihe cyose batazakirana ikizere Impuhwe z’Imana“. Igihe yashyiraga Mama Fawustina mu rwego rw’Abatagatifu, agatangaza Icyumweru cy’Impuhwe z’Imana, yashimangiye ku buryo budasubirwaho ubutumwa Yezu Kristu yahishuriye Mutagatifu Fawustina ku Mpuhwe z’Imana. Mutagatifu Papa Yohani Pawulo wa 2 yemeza ko “Nta handi abantu bashobora kubona amizero atari mu Mpuhwe z’Imana“.
Ntitwasoza iyi ngingo tutavuze ku nyandiko yanditse ku Mpuhwe z’Imana yise “Imana ikungahaye ku Mpuhwe” (Dives in Musericordia), Ibaruwa yo kuwa 30 Ugushyingo 1980.
- 6. Mutatifu Papa Yohani Pawulo wa II yakundaga umubyeyi Bikira Mariya
Mutagatifu Papa Yohani Pawulo wa II yakunze umubyeyi Bikira Mariya ku buryo budasanzwe. Kuva mu buto bwe, yakundaga kwiyambaza Umubyeyi Bikira Mariya, kandi bikagaragarira mu migirire ye.
Uretse kuba Intego yahisemo mu Butumwa bwe nka Papa yerekeza ku Mubyeyi Bikira Mariya, ibyo bikaba bigaragaza ko umurongo w’ubutumwa yawuragije uwo Mubyeyi w’Imana, Mutagatifu Papa yamuhaye umwanya wihariye mu butumwa bwe.
Mutagatifu Papa yatangaje umwaka wihariye wa Bikira Mariya. Uwo “Mwaka wa Bikira Mariya” watangiye kuwa 7 Kamena 1987 usozwa kuwa 15 Knama 1988.
Kuva mu Ukwakira 2002 kugeza mu Ukwakira 2003 ni umwaka, Mutagatifu Papa Yohani Pawulo wa II yageneye Rozali Ntagatifu, aho yasohoye Ibaruwa itangaza uwo mwaka kuwa 26 Ukwakira 2002, ibaruwa yise “Rozali ya Bikira Mariya” (Rozalium Virginis Mariae).
Ntitwasoza tutavuze uburyo yujuje iryo sengesho rya Rozali, yongeramo amibukiro y’Urumuri, kugira ngo amabanga y’ugucungurwa kwacu, tuzirikana mu mibukiro yuzuze igice cy’ubuzima bwa Yezu Kristu mu Butumwa bwe, kuva abatijwe kugeza aremye Ukaristiya. Papa Yohani Pawulo wa II, mu nyandiko ya “Rozali ya Bikira Mariya” agira ati: “Kuva mu buto bwa Yezu no mu mibereho ye i Nazareti kugeza ku buzima bwe, ku mugaragaro, tugera ku kurangamira ayo mayobera twakwita by’umwihariko ‘amayobera y’urumuri’. Mu by’ukuri, iyobera rya Kristu ryose ni Urumuri. Yezu ni Urumuri rw’isi” (Numero ya 21).
Muri make, Mutagatifu Papa Yohani Pawulo wa II ashimangira ko Bikira Mariya yabayeho ahanze amaso Kristu, na buri jambo rye rikamubera ubukungu: “yashyinguraga mu mutima we ibyabaye byose, akabizirikana” (Lk 2, 19. 51)…Iyo imbaga y’abakristu ivuga Rozali, ihuza by’umwihariko na Bikira Mariya, wibuka kandi ushengerera” (Rozali ya Bikira Mariya, Numero ya 11)
- 7. Mutatifu Papa Yohani Pawulo wa II n’Isakaramentu ritagatifu ry’Ukaristiya
Mutagatifu Papa Yohani Pawulo wa II yavomaga imbaraga ze muri Ukaristiya, kandi yagaragaje uburyo umukristu wese akwiye guhora ashingiye ubuzima bwe kuri iryo sakaramentu, ririmo Yezu Kristu ubwe rwose.
Mu nyandiko ze zitandukanye, Papa Yohani Pawulo wa II yagiye avuga kuri Ukaristiya, cyane cyane ku wa 4 Mutagatifu yasohoraga inyandiko ivuga kuri Ukaristiya. Iyamenyekanye cyane ni iyo yanditse kuri Ukaristiya yise “Kiliziya ibeshwaho n’Ukaristiya” (Ecclesia De Eucharistiya Vivit), yo kuwa 17 Mata 2003.
Mutagatifu Papa yatangaje “Umwaka w’Ukaristiya”, watangiye mu Ukwakira 2004 ugasozwa mu Ukwakira 2005. Uwo mwaka watangiye ku itariki ya 7 Ukwakira 2004, wakurikiwe n’Ihuriro Mpuzamahanga ry’Ukaristiya kuwa kwa 10 Ukwakira kugeza kuwa 17 Ukwakira 2004. Bikaba byarashojwe na Sinodi kuri Ukaristiya yo kuwa 2 Ukwakira 2005 kugeza 29 Ukwakira 2005
Mutagatifu Papa Yohani Pawulo wa II abona Ukaristiya nk’Impano ikomeye Yezu Kristu yasigiye Kiliziya: “Ishingiro n’isoko by’Ukaristiya biri muri ya Minsi Nyabutatu ya Pasika… Muri iyo mpano, Yezu Kristu yahaya Kiliziya ububasha bwo guhora isubira mu buhehere bw’Ibanga rya Pasika” (Kiliziya ibeshwaho n’Ukaristiya, numero ya 5)
Muri iyo Baruwa ya Mutagatifu Papa Yohani Pawulo wa II, “Kiliziya Ibeshwaho n’Ukaristiya”, avuga ku biranga iyo Ukaristiya:
- Kiliziya ibeshwaho y’Ukaristiya (Numero ya 1)
- Ukaristiya ni Isakaramentu ry’umukiro wacu (Numero ya 4)
- Ukaristiya ni Ibanga ryUkwemera (Numero ya 11)
- Ukaristiya yubaka Kiliziya, na Kiliziya ikarema Ukaristiya (Numero ya 21)
- Ukaristiya ni ishingiro ry’ubumwe bwa Kiliziya (Numero 34-45)
- Muri Ukaristiya, Kiliziya ihimbaza Urupfu n’Izuka rya Kristu (Numero 13-15)
- Mu kurangamira Ukaristiya tumenyeramo ubukungu twahawe na Nyagasani (Numero 61-62)
IV. Ingendo za gishumba za Mutagatifu Papa Yohani Pawulo wa II mu bihugu bitandukanye byo ku isi
Mutagatifu Papa Yohani Pawulo wa II ni we Papa wa mbere wakoze ingendo za Gitumwa nyinshi. Mu myaka irenga 26 yamaze ari Papa, yakoze ingendo za gitumwa zigera ku 104, hanze y’Ubutaliyani, n’ingendo 146 mu Bitaliyani
Izo ngendo yazikoze muri iyi myaka: 1979, 1980, 1981, 1982, 1983, 1984, 1985, 1986, 1987, 1988, 1989, 1990, 1991, 1992, 1993, 1994, 1995, 1996, 1997, 1998, 1999, 2000, 2001, 2002, 2003, 2004. Bigaragara ko buri mwaka byibura yakoraga urugendo rwa gitumwa.
Mutagatifu Papa Yohani Pawulo wa 2 yasuye ibihugu 127, mu gihe cyose yamaze ari Papa:
- Ingendo 9 yakoze mu gihugu cya Polonye
- Ingendo 8 yakoze mu gihugu cy’Ubufaransa
- Ingendo 7 yakoze muri Leta zunze ubumwe za Amerika
- Ingendo 5 yakoze mu gihugu cya Megizika (Mexique) no mu gihugu cya Espanye
- Ingendo 4 yakoze mu gihugu Brezili, mu gihugu cya Portugali no mu gihugu cy’Ubusuwisi
- Ingendo 3 yakoze mu gihugu cya Otirishiya (Autriche), mu gihugu cya Kanada, mu gihugu cya Malita(Malte), mu gihugu cya Kote ya Ivuwali
- Ingendo 9 yakoze mu gihugu cya “Côte d’Ivoire”, mu gihugu cya Korowasiya, mu gihugu cya Repuburika ya Ceke (Tchèque), mu gihugu cya Repuburika ya Dominikani, mu gihugu cya saluvadoru, mu guhugu cy’ubudage, mu gihugu cya Gwatemala no mu gihugu cya Kenya.
- Ingendo 2 yakoze mu gihugu mu gihugu cya Aligentine, mu guhugu cya Awustarariya (Australie), mu gihugu cy’Ububirigi, mu gihugu cya Bene (Bénin), mu gihugu cya Bosiniya, mu gihugu cya Burukinafaso, mu gihugu cya kameruni, mu gihugu cya kurasawo (Curaçao), mu gihugu cya Hongariya, mu gihugu cy’Ubuhinde, mu gihugu cya Nikaragua (Nicaragua), mu gihugu cya Nijeriya, mu gihugu cya Gineya nshya ya Papuziya (Papousie-Nouvelle-Guinee), mu gihugu cya Peru (Perou), mu gihugu cya Filipine, mu gihugu cya Koreya y’epfo, mu gihugu cya Silovakiya, mu gihugu cya Siloveniya (Slovénie), mu gihugu cya IrIgwe (Uruguay), mu gihugu cya Venezuwela, mu gihugu cya Repubulika Iharanira Demokarasi ya Kongo.
- Urugendo 1 yakoze mu bihugu bya Afurika y’epfo, Alubaniya, Angola, Arumeniya, Azerubayija (Azerbaaidjan), Belize, Boliviya, Botsuwana, Bulugariya, Burundi, Kapuveri, Repuburika ya Santarafurika, Shili, Kolombiya, Kongo, Kositarika, Kiba (Cuba), Danimarika, Indoneziya, Ekuwateri (Equateur), Misiri (Egipte), Estoniya, Fiji (Fidji), Finilandi, Gabo, Gambiya, Jeworujiya (Georgie), Gana, Ubugereki, Gineya, Gineya Bisawu, Gineya yo kuri Ekuwateri, Hayiti, Irilandi, Isilandi, Isiraheli, Jamayika, Ubuyapani, Yorudaniya, Kazakisitani, Letoniya, Libani., Lesoto, Liyecetenshiteyini (Lienchtenstein), Lituwaniya, Lugisamburu, Madagaskikari, Malawi, Mali, Morisi, Maroke, Mozambike, Norveji, Nuveli zelandi (Nouvelle-Zélande), Pakistani, Palestina, Panama, Portoriko, Rumaniya, Rwanda, Sawotome, senegali, Ibirwa bya Seyisheri, Singapuru, Afurika y’epfo, Siriranka, Sudani, Suwazilandi, Suwedi, Siriya, Tanzaniya, Tayilandi, Togo, Tobago, Tuniziya, Turukiya, Uganda, Ukraniya, Ubwongereza, Zambiya na Zimbabwe.
Icyitonderwa:
- Biragaragara ko ibihugu yasuye ari byinshi ugereranyije n’ingendo yakoze hanze y’Ubutaliyani, kuko yakoze ingendo 104, kandi agasura ibihugu 127, harimo n’ibyo yasuye inshuro irenze imwe. Impamvu ni uko hari igihe yakoraga urugendo rumwe agasura ibihugu byinshi muri urwo rugendo. Urugero: urugendo yakoze asura Rwanda mu mwaka wa 1990, yarusuriyemo ibihugu byinshi: rwari urugendo rwa 49, akaba yararukoze kuva tariki ya 1 kugeza tariki ya 10 Nzeri 1990; muri urwo rugendo yarasuye Malta, Tanzaniya, Burundi, Rwanda no mu gihugu cya “Côte d’Ivoire”.
- Ibihugu atabashije gusura ni ibi bikurikira: Ubushinwa, Indoneziya, Uburusiya, Viyetinamu, Etiyopiya, Irani, Miyanimari (Myanmar), Alijeriya, Afuganistani, Nepali, Uzubekistani, Arabiya sawudite, Iraki, Maleziya, Koreya ya Ruguru, Tayiwani, Yemeni, Kamboji, Nigeri, Seribiya ya Montenegro, na Biyelorsiya (Belorussie).
V. Uruzinduko rwa Mutagatifu Papa Yohani Pawulo wa II mu Rwanda.
Mutagatifu Papa Yohani Pawulo II yasuye u Rwanda kuva ku itariki ya 7 kugeza kuya 9 Nzeli 1990. Muri urwo rugendo rwe hari ubutumwa yatanze, ibimenyetso yahasize ndetse n’amasakaramentu yahatangiye.
1
process. The physician and collaborating specialists shouldIn male rats there was rapid biotransformation of sildenafil into the primary metabolite, UK103,320 and male rats were mainly exposed to UK-103,320 while female rats were exposed predominantly to sildenafil. cialis online.
process. The physician and collaborating specialists shouldIn male rats there was rapid biotransformation of sildenafil into the primary metabolite, UK103,320 and male rats were mainly exposed to UK-103,320 while female rats were exposed predominantly to sildenafil. cialis online.
Mu butumwa yatanze kuwa 7 Nzeri 1990, Mutagatifu Papa Yohani Pawulo wa II yagagaje ibyishimo afite byo kuba akoze urugendo rwe mu Rwanda “rw’imisozi igihumbi”, yise Nyobokamana (Pèlerinage) mu ijambo yagejeje ku Bakristu, agira ati: “Bavandimwe, mvuye i Roma nk’umuntu uri mu rugendo nyobokamana. Nishimiye ko nje guhimbaza hamwe namwe ukwemera kwa Batisimu kuduhuriza hamwe. Ku masura yantu ndahasanga ishusho y’Imana Data, Yo ishaka guhuriza abantu mu muryango mugari”. (Reba Ijambo rya Papa Yohani Pawulo wa 2 ryo kuwa 7 Nzeri 1990, numero ya 3)
- Ubutumwa bw’ihumure ku bababaye
Mutagatifu Papa Yohani wa II yatanze ihumure ku bantu bababaye, kubera inzara yari yibasiye cyane cyane ibice by’uburengerazuba bw’u Rwanda, by’umwihariko Nyamagabe, yari yaratewe n’ibihe byahindutse n’ubukungu bw’igihugu butari bwifashe neza.
Mu Ijambo rye, Papa yagize ati: “Mu ruzinduko rwanjye, nifatanyije n’imbaga y’abanyarwanda ariko by’umwihariko abababaye. Ndabizi ko hari ikibazo gikomeye cy’ibiribwa bike, cyazahaje igice cy’igihugu mu minsi ishize ndetse mu duce tumwe na tumwe bitera impfu. Ndasaba Imana ngo yakire abo yahitanye, kandi nifatanyije n’imiryango byagizeho ingaruka, nkaba mbifuriza ihumure kandi nifatanyije n’abari mu kaga” (Reba ijambo rye ryo kuwa 7 Nzeri 1990, numero ya 4). Kuri iyo ngingo, Mutagatifu Papa, yakomeje agira ati: “Twese dufatanye gusaba ngo Imana Yo mugenga w’isi n’ijuru ihe buri wese ikimutunga buri munsi. Tumuture kandi ingufu n’ingamba zashyizweho n’abanyarwanda n’abanyarwandakazi mu kwita ku butaka bwabo. Muri by’ukuri, umurage wabo ni ubu butaka, kuko aribwo buvamo ikibatunga.”
Kuri uwo munsi wa mbere w’uruzinduko rwe, Papa Yohani Pawulo wa II yasabye Abakirisitu Gatolika yabasabye gukomeza kwamamaza Inkuru Nziza ya Yezu Kristu kugira ngo icengere imitima y’abanyarwanfa. Papa ati: Roho Mutagatifu, nyuma yo kwegereza Yezu Kristu imitima y’abanyarwanda n’abanyarwandakazi, akomere kubaha Ingabire z’ukwemera kudatezuka, zo kwita kuri liturujiya idahwema gusingiza Imana, zo gukunda Ijambo ry’Imana; akomeze kandi gutera inyota urubyiruko yo kumumenya, n’icyufuzo cyo guhuriza hamwe mu kwitangira ineza ya bose, ndetse no kugira ubwumvikane n’umubano mwiza hagati ya Kiliziya na Leta“. Ati: Kwamamaza Inkuru Nziza bigomba gukomeza kugira ngo ubutumwa bwa Kristu bucengere imitima How was it in the past?”The specifications for solvents and reagents are also considered to be satisfactory for such materials. cialis prices.
How was it in the past?”The specifications for solvents and reagents are also considered to be satisfactory for such materials. cialis prices.
Mu gusoza ijambo rye, Papa Yohani Pawulo wa II yagize ati ” mu gutangira uruzinduko rwanjye, ndifuza no kuramutsa, mbikuye ku mutima, abavandimwe b’abakristu basengera matorero y’abemera Yezu Kristu, ndetse n’abemera Inana bose basengera ahandi mu madini n’amatorero. Mbijeje ko nje hano nk’umuntu wifuza kwimakaza ibigaganiro kandi nk’intumwa y’amahoro”(Ijambo rya Papa ryo kuwa 7 Nzeri 1990, numero ya 6)
- Mutagatifu Papa Yohani Pawulo wa II yasabiye abari imfungwa
Ku wa Gatandatu, tariki ya 8 Nzeri 1990, Mutagatifu Papa Yohani Pawulo II yerekeje mu majyepfo y’u Rwanda, i Mbare mu Karere ka Muhanga muri Diyosezi ya Kabgayi aho yaturiye Igitambo cya Misa, yanatangiyemo amasakaramentu.
- Ubutumwa ku bari n’abategarugori no kubaragiza Bikira Mariya utasamanywe icyaha
Mu ijambo rito yavugiye muri Kiliziya Katedrali ya Kabgayi yagarutse ku Bamisiyoneri bamamaje Inkuru Nziza y’umukiro mu Rwanda aribo Musenyeri Yohani Yozefu HIRITI, Musenyeri Lewo KALASE, na Musenyeri Lawurenti DEPURIMOZI, maze ashimira Nyagasani kubera abo bamisiyoneri batatu ba mbere bagejeje Ivanjili mu Rwanda.
Mutagatifu Papa Yohani Pawulo wa II yagarutse ku Mubyeyi Bikira Mariya utarasamanywe icyaha, waragijwe Kiliziya ya Katedrali ya Kabgayi. Ati “Muri Kiliziya mugize ubu, kuri iyi tariki ya 8 Nzeri, muri iyi Kiliziya yaragijwe Bikira Mariya utasamanywe icyaha, turagimbaza Bikira Mariya, urugero rw’abagore b’abakristu, kuko yujuje muri we ibiranga umugore wese nk’Isugi, Umubikira n’Umubyeyi” Papa Yohani Pawulo wa II ati “Dusabire abagore bose b’abanyarwanda tubaragiza uwo Mubyeyi Bikira Mariya. Bakwiye kumenyekana mu cyubahiro cyabo, mu butumwa bwabo nk’abashatse n’ababyeyi, mu burenganzira bwabo bwo kugira uruhare mu buzima bw’igihugu no mu iterambere ryacyo”.
Ati “Ndamukije mbikuye ku mutima Ababikira bari hano. Ndabararikira guhora bakira ifunguro ry’Ijambo ry’Imana kugira ngo bashobore kwitanga n’umutima mwiza mu butumwa bwa Kiliziya bakurikiza urugero rwa Bikira Mariya.
Mutagatifu Papa Yohani Pawulo wa II yasoje ijambo rye atanga umugisha wa Gishumba.
Mu gusoza uruzinduko rwe kuwa 9 Nzeri 1990, Mutagatifu Papa Yohani Pawulo wa II yagarutse kuri Yubile y’imyaka 100 Ivanjili igeze mu Rwanda yari yegereje. Papa ati: “Mu gihe twegereje ikinyagihumbi cya gatatu cy’ugucungurwa kwacu, u Rwanda ruzaba ruhimbaza imyaka 100 ishize rwakiriye Ivangili. Ni itariki ikomeye kuri mwebwe. Mukwiye kugira ishema, kandi birakwiye, ry’uko Kiliziya yashinze imizi mu gihugu cyanyu kandi ibyo bikwiye kongera mu mitima yanyu ishyaka ryo gushimira uwo iyo ngabire y’ikirenga ikomokaho ari We Nyagasani” (Numero ya 2)
- Ubutumwa bw’abalayiki mu ngo no ku burere bw’abana no ku rubyiruko
Ku Cyumweru tariki ya 9 Nzeli 1990 mbere yo gusoza uruzinduko rwe mu Rwanda, Papa Yohani Pawulo II yasomeye Misa abanyarwanda mu gishanga cya Nyandungu i Kigali ubu hazwi nko kuri 12. Papa yashimiye abakirisitu baje kwifatanya nawe mu Gitambo cya Misa, maze avuga mu Kinyarwanda ati “Imana Ibarinde”.
Mu butumwa yatanze, Mutagatifu Papa Yohani Pawulo wa II yagarutse ku butumwa bw’abalayiki n’umwanya bufite mu buzima bwa Kiliziya. Papa yagarutse ku butumwa butangwa mu muryango, mu ngo z’abakristu, aho abana n’urubyiruko bagomba kwitabwaho mu burere bahabwa no kubafasha kumenya umuhamagaro wabo. Abalayiki bagomba guhugurwa neza kugira ngo “bahore biteguye guha igisubizo umuntu wese, wagira icyo ababaza ku byerekeye ukwizera kwabo” (1 Pet 1, 15)
Papa yasabye abana kubaha ababyeyi, yavuze ko abana bakwiye kubaha ababyeyi babo, avuga ko ababyeyi batabayeho n’abana ubwabo batabaho. Ati “Ni ku bw’urukundo rwabo, ni ku bw’umurava wabo tugomba kubashimira”.
- Ubutumwa bw’Abepiskopi nk’abashumba ba Kiliziya basabwa kwita ku muryango w’Imana wose no ku mihamagaro.
Mutagatifu Papa yohani pawulo wa II yasabye Abepiskopi kwita ku muryango w’Imana bakurikije Yezu Kristu Umushumba Mwiza, nk’uko Petero mutagatifu abyibutsa mu Ibaruwa ye ya mbere (1 Pet ). Papa yabibukije ko ububasha bafite bagomba kwibuka bubasaba kuba ababyeyi; umubyeyi ahora arangwa n’urukundo, no kumva abo ashinzwe. Ibyo rero bibasaba kwegera ababafasha ubutumwa ndetse n’umuryango w’Imana wose. Bagomba gufasha Abapadiri, bakamenya ibyifuzo byabo n’ibyo bakeneye ngo bashobire gusohoza ubutumwa bwabo (Numero 6)
Basabwe kandi kwita ku Bihayimana, kuko bahamagarirwa kwegurira ubuzima bwabo Imana, kugira ngo bakorere Kiliziya, mu gukora amasezerano y’ubumanzi, ubukene no kumvira. Kugira ngo bitange n’umutima wabo wose, mu gukorera Kiliziya, bakeneye ababashishikariza kubaho bihuje n’ubuzima bahisemo. Umusaruro w’ubuhamya bwabo uturuka ku budahemuka bujyanye n’ubuzima bahisemo. Ubuzima bwabo ni “Ishuri ry’ubutagatifu”.
Guherekeza imihamagaro basabwa kubiha umwanya w’ibaze mu Iyogezabutumwa, bagafasha urubyiruko kugira ngo rushobore gukurikira ijwi rya Nyagasani ubahamagara. Papa yabasabye kandi kumenya Abaseminari, bagakurikirana imyigire yabo babyitayeho. Bafatanyije n’Abapadiri bakabakurikirana, bakabashakira abarezi babafasha kwitegura neza ubutumwa bwa gisaseridoti.
2. Ibimenyesyo Mutagatifu Papa Yohani Pawulo wa II yasize mu Rwanda
- Ikimenyetso cy’umugisha yahaye abahinzi n’aborozi ku Kamonyi
Kuwa 8 Nzeli 1990, Papa Yohani Paulo II yahaye umugisha abahinzi n’aborozi, ababwira ko yifuzaga kugera ku misozi batuyeho agasura imirima yabo no mu ngo zabo, ariko ntibyakunze kubera igihe gito yari afite. Aho ku Kamonyi hari ikimenyetso cyahashyizwe nk’urwibutso rw’uruzinduko rwa Papa Yohani Paulo II n’umugisha yahaye abahinzi n’aborozi.
- Urwibutso rwa Mutagatifu Yohani Pawulo wa II i Mbare muri Diyosezi ya Kabgayi
I Mbare, muri Diyosezi ya Kabgayi, hari ikigo cyita ku bana b’imfubyi cyitwa “Cité Nazareth”.
Nk’uko amateka y’icyo kigo abigaragaza, icyo kigo cyashinzwe ku cyifuzo cya Mutagatifu Papa Yohani Paulo II, mu rwego rwo gufasha imfubyi. Icyo kigo kiri kuri hegitari 14 zatanzwe na Diyosezi ya Kabgayi. Kiri aho Papa Yohani Pawulo II yaturiye igitambo cya Misa, anatanga isakaramentu ry’ubusaseridoti.
Ubwo cyatahwaga ku mugaragaro, kuya 7 Ugushyingo 1998, Papa Yohani Paulo II yohereje ubutumwa bwahasomewe, agaragaza ko icyo kigo ari ikimenyetso cy’urukundo nyakuri mu kwifatanya n’abana batagira imiryango mu Rwanda. Papa Yohani Pawulo wa 2 yifuje ko abana bahakirirwa bahasanga urwo rukundo n’icyizere. Kuwa 2 Nyakanga 2003, Papa Yohani Paulo II yakiriye i Roma itsinda rya bamwe muri abo bana barererwa i Mbare bari baje kumwifuriza isabukuru y’imyaka 25 yari amaze ari Papa.
- Ikimenyetso cy’uruzinduko rwa Mutagatifu Papa Yohani Pawulo wa II i Nyandungu
Hafi y’aho bakunze kwita kuri 12, ni i Nyandungu, mu karere ka Kicukiro ku muhanda uva Kigali ugana Rwamagana, haracyari ikimenyetso cy’uruzinduko rwa Papa Yohani Pawulo II mu Rwanda. Ni umusaraba munini ukozwe mu byuma, uherereye aho Papa Yohani Paulo II yasomeye Misa, kuwa 9 Nzeri 1990, aho yatangiye ubutumwa bwihariye ku muryango.
Aho i Nyandungu yanahavugiye isengesho ry’Indamutso ya Malayika (Angelus), yari asanzwe avugira i Roma imbere y’imbaga y’abaza mu rugendo nyobokamana.
3. Mutagatifu Papa Yohani Pawulo wa II yatanze Isakaramentu ry’Ubusaseridoti ku bapadiri b’abanyarwanda
Mu Gitambo cy’Ukaristiya, Mutagatifu Papa Yohani Pawulo wa II, yaturiye i Mbare muri Diyosezi ya Kabgayi, kuwa 8 Nzeri 1990, yatanze Isakaramentu ry’Ubusaseridoti ku bapadiri 32, bo mu Rwanda no muri Repubulika iharanira Demokarasi ya Kongo (icyo gihe yari Zaïre). Muri abo bapadiri harimo Musenyeri Antoni KAMBANDA, Arkiyepiskopi wa Kigali n’Umuyobozi wa Diyosezi ya Kibungo na Musenyeri Vincent Harolimana, Umwepiskopi wa Diyosezi ya Ruhengeri.
Mu nyigisho Mutagatifu Papa Yohani Pawulo wa II yatanze, kuri uwo munsi, yashingiye ku ijambo Yezu yabwiye abigishwa be, ati “Ingoma y’Imana ibari hafi!” (Lk 10, 9). Papa ati “Ubwo ni bwo butumwa bw’ibyishimo Yezu yahaye abigishwa be, nk’uko twabyumvise mu Ivanjili yatangajwe uyu munsi”. (Reba inyigisho ya Misa Papa Yohani Pawulo wa 2 yatanze, numero ya 1)
Mutagatifu Papa kandi yagarutse ku biranga Umusaseridoti, nk’umuntu wasizwe amavuta y’ubutore, agatumwa kujya guhamya Utagaragarira amaso y’abantu, akajya kuba umuvugizi w’Imana. Kuko ubutumwa bwe ni intabutatu:
- Atumwe kwamamaza Inkuru Nziza kugira ngo amenyekanishe Yezu Kristu kandi ashyire abakristu mu mubano uboneye na We, biturutse ku kwemera guhora kwiyongera no kwitangira ubutumwa ku buryo bufatika.
- Ni umugabuzi w’Amabanga y’Imana: By’umwihariko Ukaristiya n’Isakaramentu ry’imbabazi. Ku bundi butumwa Abalayiki bashobora kumwunganira, ariko kuri ayo masakaramentu 2 ni ndasimburwa. Umupadiri ni we ushobora gutura Igitambo cya Misa wenyine, ku bw’Isakaramentu ry’Ubusaseridoti, kandi tuzi icyo Igitambo cy’Ukaristiya kivuze ku muryango w’Imana.
- Ahamagariwe kandi kubaka ubumwe bwa Kiliziya: Umupadiri ashinzwe guhuriza hamwe Umuryango w’Imana. Ubusaseridoti bwe bumuha ububasha bwo kuyobora imbaga nsaseridoti.
Abapadiri, bunze ubumwe n’Abepiskopi, bagira uruhare ku Busaseridoti bwa Yezu Kristu Umusaseridoti umwe rukumbi, ndetse no ku bumwe mu butumwa bwa Kiliziya. Ni abafasha n’abajyanama badahinyuka b’Apepiskopi bagomba kubabonamo “abavandimwe n’inshuti”.
4. Ibindi byaranze uruzinduko rwa Mutagatifu Papa Yohani Pawulo wa II mu Rwanda
Mu ruzinduko yagiriye mu Rwanda kandi yagize umwanya wo kuganira n’impuguke (intellectuels), abakozi n’abacuruzi bo mu Rwanda, kuri stade y’i Nyamirambo mu mujyi wa Kigali. Aha yashimangiye uruhare rw’umulayiki mu kwamamaza Ivanjili no mu buzima bw’igihugu, hari ku itariki ya 8 Nzeli 1990
Kuri uwo munsi yanahuye n’urubyiruko kuri Stade Amahoro i Remera mu mujyi wa Kigali. Papa yagize kandi umwanya wo kuganira n’abahagarariye amadini ku cyicaro cy’Intumwa ya Papa mu Rwanda.
Mbere yo gusoza urugendo yagiranye ibiganiro n’Abepiskopi bo mu Rwanda aho usanga mu ijambo rye yaragaragaje cyane isano iri hagati y’umuco no kwamamaza ivanjili.
Ibyifashishijwe
- Urubuga rwa Vatikani: www.vatican.va
- Inyandiko z’Abashumba ba Kiliziya
- Inkuru zasohotse kuri Vatican News (www.vaticannews.va)
Padiri Dieudonné UWAMAHORO
Umuyobozi wa Komisiyo ishinzwe Uburyo bw’Itumanaho n’Ibikorwa Ndangamuco muri Diyosezi ya Kibungo